ועדת החינוך, התרבות והספורט, כנסת 24, פרוטוקול מספר 109, 2022-02-08 13:00

שרן השכל: צוהריים טובים, אני שמחה לפתוח את ישיבת ועדת החינוך התרבות והספורט של הכנסת.

שרן השכל: היום יש לנו דיון מיוחד, שר התרבות והספורט חילי טרופר נמצא איתנו היום, על מנת לתת לנו סקירה נרחבת על פעילות משרדו.

שרן השכל: זה הזמן שלנו כוועדה גם לשאול אותו שאלות, ולעבור לאותן תוכניות, גם עבר וגם עתידיות, שהמשרד עמל עליהן למעשה.

שרן השכל: קודם כול, שר התרבות והספורט, תודה רבה שהגעת אלינו, אנחנו מאוד מאוד מעריכים את זה ושמחים לראות אותך כאן.

שרן השכל: מתקיימים לא מעט דיונים, גם בנושא תרבות וגם בנושא ספורט, ואני רוצה קודם כול להודות לך ולצוות הנהדר שיש לך על שיתוף הפעולה שיש לנו כאן בוועדה וללא עיכובים נוספים.

שרן השכל: אני אשמח שתציג בפנינו את הדברים.

חילי טרופר: בשמחה.

חילי טרופר: שלום לכולם.

חילי טרופר: קודם כול, תודה לחברת הכנסת השכל, יושבת-ראש הוועדה, לא רק על המפגש היום, אלא על שותפות.

חילי טרופר: בסך הכול יש הרגשה שעובדים טוב ביחד וכבר הספקנו לעשות לא מעט דברים, ויש עוד הרבה דברים בקנה, אז שרק ימשיך כך.

חילי טרופר: אני מציע שאני אתן סקירה – יש לנו מצגת – אני אעשה את זה ממש ב-brief, כמובן מי שירצה אחר כך לעיין יותר במצגת - - -

יהודית גידלי: היא נמצאת באתר, יש לחברי הכנסת.

חילי טרופר: מעולה.

חילי טרופר: ברשותך אני ארוץ על זה, ואני מציע שבמקומות שיותר מעניינים אותך או מי שפה בזום - - -

שרן השכל: חבר הכנסת שיין.

שרן השכל: הוא שותף בתרבות בעיקר, אבל אני מתחיל בספורט.

שרן השכל: יוסי, סליחה.

יוסף טייב: אני לא רוצה כבר לתת לו מחמאות.

חילי טרופר: לא, לא.

חילי טרופר: אל תיתן זה מסוכן...

יוסף טייב: אבל כולם יודעים.

יוסף טייב: במקרה של השר טרופר, כולם יודעים.

חילי טרופר: תודה רבה.

חילי טרופר: אנחנו נשתדל לרוץ.

חילי טרופר: אנחנו מתחילים בחזון.

חילי טרופר: אנחנו ניסחנו לעצמנו את החזון ומתוך זה גזרנו את כל המטרות.

חילי טרופר: אני מתחיל משם, גבוה, כי אני חושב שזה יעזור לנו להבין את ההקשר של הפעולות עצמן.

חילי טרופר: החזון של המשרד הוא שהספורט בישראל יהווה מקור לגאווה לאומית ומודל למצוינות, תוך שמירה על שוויון הזדמנויות והוגנות בספורט.

חילי טרופר: שמנו גם את העניין של המצוינות, אבל אנחנו חושבים שברמה הערכית צריכה להיות לכל ילד בכל מקום הזדמנות, לא משנה איפה הוא נולד, מה עושים הוריו, כמה רחוק מהמרכז הוא גר, ויש לנו במובן הזה לא מעט אתגרים וכאבים ואנחנו עובדים עליהם.

חילי טרופר: המטרות הן: גאווה לאומית – כולנו חווינו את זה עכשיו אחרי האולימפיאדה האולימפית והפאראלימפית, ראינו את העוצמה – הספורט הרבה פעמים יכול להיות הדבר הכי יפה שתופס את הכותרות הראשיות, כל הספורטאים המדהימים שלנו; קידום חברתי, דיברתי על זה.

יוסף טייב: אתמול בלילה, רק שתדע, בשעה 24:30, העברנו את החוק שיזמתי לפטור ממס של כל הספורטאים זוכי המדליות וגם באליפויות העולם.

יוסף טייב: עם עוד כמה חבר'ה בכנסת עשינו מהלך שעבר בקריאה השלישית אתמול בערב.

שרן השכל: נקווה שהנבחרת האולימפית שלנו באולימפיאדת החורף יביאו לנו גם כן גאווה ומדליות.

חילי טרופר: דיברנו על הגאווה הלאומית.

חילי טרופר: על קידום חברתי דיברנו.

חילי טרופר: הזדמנות להנחיל הרבה ערכים – ספורט במקומות היפים שלו זה דבר שנותן מקום לילד.

חילי טרופר: יש כאלה שלא מוצאים את עצמם בבית ספר, מוצאים את עצמם במגרש, ערכים של עבודת צוות, של עבודה קשה.

חילי טרופר: כל מיני דברים יפים קורים שם; פיתוח אישי – ילדים מוכשרים שיוכלו לממש את עצמם; ובריאות.

חילי טרופר: ספורט זה דבר בריא.

חילי טרופר: הכול ממש בכותרות ונתעכב איפה שתרצו.

חילי טרופר: מהלכים אסטרטגיים בספורט: מתקנים.

חילי טרופר: תוכנית המתקנים נגמרה כבר לפני שנתיים בגלל תופעת מערכות הבחירות החוזרות ונשנות.

חילי טרופר: לא נבנתה תוכנית מתקנים.

חילי טרופר: סיימנו.

חילי טרופר: גם סיימנו מהלך של הערות ציבור.

חילי טרופר: עכשיו מתקנים את הכול וזה יצא בשבועות הקרובים.

חילי טרופר: יש תוכנית מתקנים בישראל לעשור הקרוב.

חילי טרופר: אנחנו יודעים מה נבנה, איך נבנה.

חילי טרופר: אגב, הכול כעיקרון אנחנו עושים יחד עם השטח.

חילי טרופר: ישבו עם כל איגוד בישראל, מיפו את הצרכים שלו.

חילי טרופר: כמובן צריך להגיד שאין תקציב לכל מה שהיינו רוצים.

חילי טרופר: הכנו ממש תוכנית אופטימלית, אלמלא הייתה מגבלת כסף מה היינו בונים, ואחר כך בנינו סדרי עדיפויות אל מול התקציב הקיים.

חילי טרופר: אנחנו יודעים מה נבנה בספורט ההישגי, מה נבנה בתחרותי ומה נבנה בקהילתי.

שרן השכל: יש תוכנית קצת יותר מפורטת בעניין הזה?

חילי טרופר: כן, יש תוכנית מפורטת, היא פורסמה לפני שלושה שבועות להערות ציבור, הכול נמצא ונוכל להעביר אותה למי שירצה, ממש כמה מתקנים נבנה בכדורגל, בכדורסל, בטניס – בכל תחום שרוצים.

חילי טרופר: אנחנו לא יודעים איפה נבנה אותם כי הכול זה קולות קוראים שוויוניים שאנחנו מוציאים ורשות יכולה לגשת או לא לגשת, כשאחר כך יש ניקוד על פי סוציו-אקונומי, על פי מי שכבר קיבל בעבר מתקנים, שהוא בעדיפות שנייה לעומת מי שאין לו בכלל מתקנים.

חילי טרופר: כמובן יש את תוכנית החומש, שאני מניח שנדבר עליה, לחברה הערבית שנותנת עדיפות לבניית מתקנים ובכלל לפעילות בחברה הערבית.

שרן השכל: שר התרבות והספורט, עלתה פה נקודה, כשדיברנו על המתקנים, שהועבר תקציב לחלק מהרשויות לבניית מתקנים, אבל הרשות עצמה לא בנתה.

שרן השכל: היא לקחה את הכסף ולא בנתה?

שרן השכל: איך אתם בודקים שבמכרז הדבר הזה לא יקרה שוב, ואותן רשויות ש"פשעו" בעבר מבחינת הילדים, מבחינת הספורט הישראלי, לא ייכנסו עוד פעם למכרזים ויעשו את הדבר הזה שוב?

חילי טרופר: קודם כול, אף אחד לא מקבל את הכסף, הוא מקבל הרשאה.

חילי טרופר: הכסף עובר רק אחרי ביצוע.

חילי טרופר: צריך להציג קבלות על פי אבני דרך מאוד מסודרות, כך שהכסף הציבורי לא נלקח.

חילי טרופר: אבל מה שאת אומרת הוא בהחלט נכון, כי הוא משעבד לי כסף שאני לא יכול לחלק לאחרים.

חילי טרופר: לפעמים אנחנו מוצאים רשויות שקיבלו הרשאות כאלה עוד לפני שנים רבות, שזה היה בטוטו, מחזיקים איזה צעטלה, בגלל זה אני לא יכול לתת כסף למישהו אחר.

חילי טרופר: לכן הקשחנו מאוד, לא כל הרשויות אוהבות את זה, ובשלטון המקומי בטח ירצו להתייחס לזה מהצד שלהם.

חילי טרופר: הקשחנו והגבלנו מאוד כמה זמן רשות יכולה להחזיק הרשאה, ואם עובר הזמן הזה, אנחנו חולטים לה את ההרשאה, מחזירים את זה למאגר הגדול, ויכולים לחלק את הכסף מחדש.

חילי טרופר: מועדוני ספורט – למדנו שבעולם יש את התופעה שנקראת "מועדוני ספורט.

חילי טרופר: זו תשתית חזקה מאוד, יש אותה גם במספרים אחרים בעולם וגם ביציבות הרבה יותר גדולה בעולם.

חילי טרופר: בישראל זה לא עובד מספיק טוב, לכן אנחנו רוצים ממש לעשות מועדונים רב-ענפיים.

חילי טרופר: לדוגמה בבאר שבע, כדי שהיא תהיה יותר חזקה, במקום אגודה קטנה של כדורסל, כדורגל, כדורעף וכו', מועדון רב-ענפי אחד.

חילי טרופר: קודם כול, זה חוסך בהרבה תקורות של מנכ"ל וכו', ודבר שני, אנחנו נעביר כסף למועדונים רב-ענפיים כאלה כדי שייקחו פיזיותרפיסטים ופסיכולוג ספורט וכל מיני דברים כאלה, כדי לייצר תשתיות הרבה יותר עמוקות.

חילי טרופר: מאמנים זה ערוץ מרכזי שלנו.

חילי טרופר: אני בא מעולם החינוך, ובחינוך תמיד אומרים שאיכות התלמיד אף פעם לא תעלה על איכות המורה.

חילי טרופר: בסוף אם נכנס לך מורה בינוני לכיתה, הסיכוי שהתלמידים יצאו מצוינים הוא נמוך מאוד.

חילי טרופר: אותו דבר בספורט, צריך מאמנים מעולים , אנחנו מאוד מאוד משקיעים בזה, יש תוכנית שלמה של מאמנים וחוק המאמנים – אני מקווה מאוד שהרבה בעזרתכם – לא במושב הזה, אני מניח שבמושב הבא אנחנו נביא אותו.

חילי טרופר: אנחנו רוצים לקדם אותו.

חילי טרופר: אני מניח שנצלול לתוכו כשהוא יגיע לפה, אבל הוא בונה דרגות באימון.

חילי טרופר: אנחנו נסבסד מאמנים שילכו לפריפריה החברתית והגיאוגרפית.

חילי טרופר: השקעה גדולה במאמנים, השקעה גדולה בספורטאי העילית.

שרן השכל: אני רק אציין ואולי ככה גם נוכל לפתוח את הדלת לסוג של שיתוף פעולה בעניין הזה.

שרן השכל: כן התקיים כאן דיון בעניין ההשכלה הגבוהה, ודיברנו גם מול המל"ג על מנת לפתוח ממש תואר במקצוע אימון ספורט.

שרן השכל: אנחנו מבינים שבהמון מדינות שבהן זה מתפתח, למעשה יש ממש תואר באוניברסיטה למי שרוצה ללמוד את מקצוע הספורט ממש לעומק, זה נותן גם את המעמד, גם את התחושה, גם את הכבוד הראוי לאותם מאמנים.

חילי טרופר: מעניין מאוד.

חילי טרופר: שווה לגמרי לבחון שיתוף פעולה בחוק הזה שממילא אמור להגיע, גם אם לא במסגרתו אז לידו, אני לגמרי פתוח לעניין הזה.

חילי טרופר: ספורטאי העילית – דיברנו כמה הם מביאים גאווה לאומית.

חילי טרופר: השקעה גדולה מאוד להגיע לחבר'ה שבטופ של הטופ, וגם שם אני אומר שיש פחות מדי ייצוג לפריפריה החברתית והגיאוגרפית, ובכלל אין ייצוג.

חילי טרופר: צריך להגיד בכאב, לחברה הערבית, הרי סטטיסטית זה לא הגיוני – אין הרי ילדים או צעירים או צעירות פחות מוכשרים בחברות האחרות – כנראה יש להם פחות הזדמנויות.

חילי טרופר: לכן ממש הגדרנו את זה כיעד איך גם מהחברה הערבית וגם מהפריפריה הגיאוגרפית והחברתית של ישראל יהיו לנו גם ספורטאי עילית.

מופיד מרעי: אני מראש מתנצל, כי אני מתחיל בוועדת המשנה שלי ב-01:30 - - -

חילי טרופר: לכל חברי הכנסת אני אומר מראש: זה לא מעליב אותי, אני יודע שיש לכם 7,000 ועדות במקביל, כל אחד מתי שהוא רוצה, שילך.

מופיד מרעי: דווקא אני רוצה לשבח אותך - -

חילי טרופר: תודה.

מופיד מרעי: - - גם על הדרך, גם על העשייה ועל הרגישות שלך, במיוחד למגזר הלא יהודי, המגזר הדרוזי, הערבי.

מופיד מרעי: אנחנו מדברים הרבה.

מופיד מרעי: אצלי בוועדה לפיתוח היישוב הדרוזי והצ'רקסי יש תיאום של יום כזה לראות איפה אנחנו עומדים מבחינת מתקנים.

מופיד מרעי: יש עוד מתקנים שצריכים לקבל גם את החיזוק, כמו מרכז הטניס למשל בסאג'ור.

מופיד מרעי: יש מרכז טניס לכל המגזר הדרוזי בסאג'ור, הוא גם אזורי, אבל הוא לא מתוקצב.

מופיד מרעי: אנחנו צריכים ללכת ולראות איך אנחנו מתקצבים את המתקנים האלה.

חילי טרופר: אני אגיד בהקשר הזה ובכלל, שהדבר החמישי הוא רוחבי, הוא רץ לאורך כל פעילות המשרד, הנושא של שוויון הזדמנויות.

חילי טרופר: גם הגדרנו נשים, בעיקר בספורט, ששם יש הרבה פחות ספורטאיות מספורטאים.

חילי טרופר: על חיזוק הפריפריה דיברנו לא מעט, אני מניח שנדבר על זה.

חילי טרופר: החברה הערבית, מה שמופיד דיבר עכשיו.

חילי טרופר: אגב, זו הפעם הראשונה שמשרד התרבות והספורט נכנס לתוכנית החומש לחברה הערבית בתקציב מאוד מאוד גבוה, מיליארד שקלים בסך הכול ממשאבים שלנו, ממקורות של משרד האוצר, ושילוב של אנשים עם מוגבלות.

חילי טרופר: עושים את זה אגב דרך מקדמים.

חילי טרופר: אם יש לך ספורטאית, היא תקבל מהמדינה יותר כסף מספורטאי.

חילי טרופר: אם יש לך ספורטאי עם מוגבלות, הוא יקבל יותר כסף מהמדינה מאשר ספורטאי.

שרן השכל: ואם אנחנו מדברים על נשים ספורטאיות במגזר הערבי זה על אחת כמה וכמה מאתגר עוד יותר.

חילי טרופר: יש כפל מבצעים אצלנו.

מופיד מרעי: יש כאלה אלופות אפילו.

שרן השכל: מדהים.

שרן השכל: צריך עוד.

חילי טרופר: קודם כול, בתוכנית החדשה, במבחן האיגודים והאגודות שהעברנו, המקדם על ספורטאית הוא פי שניים מספורטאי.

חילי טרופר: אני אעשה את זה פשוט.

חילי טרופר: הרי אני מתקצב מועדון, מתקצב אגודה, לא מתקצב לספורטאי ספציפי.

חילי טרופר: ספורטאי מקבל שקל מהמדינה, ספורטאית תקבל שני שקלים.

חילי טרופר: חוץ מזה יש את תוכנית החומש לחברה הערבית שמריצה שם מיזמים, ואז היא יכולה לקבל גם מפה וגם מפה.

חילי טרופר: עיקרי העשייה בשנת 2021 – לא ניכנס לכל הפרטים – בנינו מתקני ספורט בהיקפים שלא היו אף פעם, כמעט חצי מיליארד שקל של הרשאות שהוצאנו.

חילי טרופר: על האולימפיאדה הפאראלימפית והמשחקים האולימפיים דיברנו לא מעט.

חילי טרופר: אותו גיבוש מבחן חדש לאיגודים והאגודות, כשהמטרה שלו היא לתרגם את תפיסת העולם לחלוקה התקציבית.

חילי טרופר: בסוף זו הדרך לבטא סדרי עדיפויות.

חילי טרופר: אמרתי למשל שספורטאית מקבלת פי שניים מספורטאי, זה ייכנס ל-2022.

חילי טרופר: ספורטאי עם מוגבלות מקבל מקדם יותר גבוה מספורטאי רגיל וכדומה.

שרן השכל: לעניין המתקנים, עוד טענה שעולה פעם אחר בוועדה זה שיש השקעה אדירה בכדורסל, בכדורגל, בכדורעף הרבה פחות.

שרן השכל: בעיקר בכדורסל ובכדורגל, והמון איגודים אחרים שמבחינת המתקנים מרגישים מאוד מאוד מוזנחים או שאין בהם מספיק השקעה, החל מספורט שאומנם אנחנו רוצים לקדם, ואולי יש בו הרבה פחות שחקנים, אבל אנחנו גם רוצים - - -

קריאה: ענפי ספורט.

שרן השכל: נגיד איגודי השחייה, ענף השחייה.

אלון טל: טניס.

אלון טל: אל תשכחו את הטניס.

שרן השכל: גם הטניס.

שרן השכל: ניקח משהו שאולי הוא בקיצון ואולי יש בו מעט מאוד משתתפים, שנקרא "הרוגבי הישראלי".

שרן השכל: למיטב ידיעתי הם צריכים ללכת ולהתחנן בשביל פעמיים בשנה לעשות את האליפות שלהם פה בישראל.

שרן השכל: ספציפית הם, הם אומרים שפעמיים בשנה בסך הכול צריכים מגרש, סוג של אצטדיון, והם צריכים להתחנן.

שרן השכל: לא מוכנים לקבל אותם באותם מתקנים, אומרים שהם יהרסו את הדשא.

שרן השכל: בכל פעם טיעון אחר, ולספורט הזה קשה מאוד להתקיים משום שאין לו סוג של מתקן.

שרן השכל: איזה פתרונות אתם נותנים?

חילי טרופר: תיכף אני אגיד משהו כללי על המתקנים כי זה אין-סופי כמה שאפשר לדבר על זה.

חילי טרופר: כשהטוטו בנה את המתקנים, בנו בשנה בהיקף של 160-120 מיליון שקל בשנת בשיא.

חילי טרופר: משרד התרבות והספורט בנה בשנה האחרונה בכמעט חצי מיליארד שקלים.

חילי טרופר: כלומר, היקף הבנייה גדול, וצריך להגיד פה מילה טובה לשר האוצר שבתקציב עכשיו העלה את תקציב המתקנים ונוכל לבנות יותר.

חילי טרופר: ועדיין אחרי כל זה, הפער הוא אדיר.

חילי טרופר: אגב, הכאב הכי גדול הוא באולמות ספורט.

חילי טרופר: פעם בבתי ספר עד אמצע שנות ה-90 הייתה חובה לבנות אולם.

חילי טרופר: הפסיקו עם הדבר הזה לפני 27 שנים, רשויות חזקות בונות לבתי הספר שלהן.

אמילי חיה מואטי: היכן מתקיימים שיעורי הספורט?

חילי טרופר: בחוץ, גם בשמש וגם בגשם.

שרן השכל: קירוי שמים להם בחוץ.

שרן השכל: גם על זה קיימנו דיון.

שרן השכל: יש חוסר לדעתי של 2,000 מגרשי ספורט בבתי ספר.

חילי טרופר: 2,500 בבתי ספר כבר חסרים, ועכשיו ממשיכים לבנות בבתי ספר.

חילי טרופר: הייתה לנו פגישה גם אצל שר האוצר, גם שרת החינוך.

חילי טרופר: הרי בסוף, כשאתה בונה אולם, אתה מרוויח פעמיים, בשעות הבוקר תלמידים ואחר הצוהריים הקהילה, ויצרו פער אדיר.

חילי טרופר: אני אומר בהקשר של המתקנים שזה כאב מאוד גדול.

חילי טרופר: כמעט כל מי שיבוא ויגיד לכם: חסרים לי מתקנים, צודק, אלא שאנחנו במשרד הספורט חייבים לתעדף, כי אין לנו להכול.

חילי טרופר: אלון הזכיר את הטניס, דווקא בטניס אין בעיה גדולה של מתקנים, יש שם בעיות אחרות, אנחנו בתקופה לא טובה של ענף הטניס, מנסים לשקם.

חילי טרופר: לעומת זאת בכדורסל יש את הפער הכי גדול, לא בנו - - -

שרן השכל: הפער הכי גדול?

שרן השכל: מהטענות שאנחנו שומעים ההשקעות הכי גדולות הן בכדורסל ובכדורגל.

חילי טרופר: קודם כול, זה הענפים הכי גדולים, זה תנועות הנוער הכי גדולות בישראל.

חילי טרופר: אנחנו מדברים על עשרות אלפים.

חילי טרופר: אני לא מדבר אתכם על הקהילות שאוהבות לשחק באולם.

חילי טרופר: ילדים ונוער וליגות זה המספרים העצומים שיש, אבל גם שם הפער הכי גדול.

חילי טרופר: אנחנו מנסים להדביק את הפער.

חילי טרופר: אנחנו כן בונים.

חילי טרופר: נגיד דיברת על שחייה – שוב אמרתי, התהליך של בניית תוכנית למתקנים, ישבנו עליו עם כל איגוד – בפעם הראשונה ייכנסו בתוכנית המתקנים החדשה, זה בפנים, אנחנו הולכים לבנות בריכות שחייה.

חילי טרופר: אנחנו יודעים שיש פער אדיר.

חילי טרופר: היום יש בריכה אחת שאפשר לקיים בה תחרות, בווינגייט, היא הופכת צפופה.

חילי טרופר: זה שחייה, זה כדור מים, שחייה אומנותית – זה הרבה מאוד תחרויות.

חילי טרופר: אנחנו מכירים את הפערים, פרסמנו את התוכנית, היא תצמצם את הפערים, היא לא תסגור אותם.

חילי טרופר: הגדלנו מאוד את תחרויות הספורט הבין-לאומיות השנה.

חילי טרופר: היו פה הרבה מאוד תחרויות ספורט בין-לאומיות.

חילי טרופר: הייתה תקופה שישראל גם הייתה מקום מאוד מאוד ירוק, אז היא הייתה אטרקטיבית, וגם השנה.

חילי טרופר: אנחנו חושבים שיש לזה הרבה מאוד רווחים – שם את ישראל על המפה הבין-לאומית, נותן קרדיט לספורטאים שלנו, מכניס כלכלה פנימה.

חילי טרופר: ב-17 לחודש יש תחרות הגראנד סלאם של הג'ודו, שוב בתל אביב, מאות ספורטאים שבאים עם המשלחות שלהם, הרבה מלונות בתל אביב ייהנו מזה, זה טוב לכלכלה.

שרן השכל: מבחינת התחרויות שמגיעות לכאן, האם מצאתם סוג של מנגנון שנותן את אותו תקציב לפני התחרות?

שרן השכל: זה גם משהו שפעם אחר פעם חוזר שראשי איגודים משלמים על ההכנות, על המלונות, ממש מוציאים מכיסם הפרטי לפעמים סכומים מטורפים, כדי להביא לפה תחרויות אירופיות וכו', ואחר כך מתעכבים מספר שנים עם התשלום חזרה.

חילי טרופר: אני לא מכיר מספר שנים.

חילי טרופר: השיטה שזה עובד – יש קול קורא שוויוני, כל איגוד רשאי לגשת, זה לא משנה אם הוא בשיט, או בג'ודו, או בכל ספורט אחר.

חילי טרופר: הוא מגיש את הבקשה שלו.

חילי טרופר: בדרך כלל אנחנו נותנים שם בין מיליון לחמישה מיליון, זה לא מעט כסף שהמדינה שמה על התחרויות האלה.

חילי טרופר: התשלום לא יכול להיות מראש, לפעמים בתחומים אחרים יש הקדמת מימון כדי לסייע, אבל אין דבר כזה, בדיוק דיברנו על זה קודם, תחשבו שהייתי משלם על כל הכספים של אותם מתקנים שלא נבנו.

חילי טרופר: הממשלה לא יכולה לתת כסף מראש.

חילי טרופר: אם הפעולה בוצעה ואפשר להראות חשבוניות, על פי אבני הדרך, אנחנו משלמים.

חילי טרופר: אין דבר כזה של שנים.

חילי טרופר: אני גם לא מכיר עיכוב מאוד ארוך, אבל כמובן אם יש, ויש תקלה אצלנו, שאותו איגוד יפנה אליי ונראה למה לא שילמו לו.

חילי טרופר: הרבה פעמים אתה מגלה שלא שילמו לו כי הוא לא הציג חשבוניות, כי הוא לא עשה את זה על פי הסכם, לא במינהל תקין, כי הוא סידר מקורבים.

חילי טרופר: אני לא מאשים כללית, אני אומר שאם הכול עבד כמו שצריך, הכסף יעבור.

חילי טרופר: הקול קורא בשנה האחרונה, בקורונה, גדל כמעט ל-45 מיליון שקלים שהמדינה שמה, כדי להביא את אותן תחרויות לארץ.

חילי טרופר: וינגייט – אנחנו בונים אותו כבית הלאומי של הספורט.

חילי טרופר: בשנה האחרונה עברו חמישה איגודים נוספים לתוך וינגייט.

חילי טרופר: אנחנו רוצים להפוך אותו למרכז הגדול של ישראל.

חילי טרופר: אנחנו - - - שם מבנה רב-תכליתי בהיקף של 150 מיליון שקלים ועושים הרבה מאוד הנגשה ושיפוצים אחרים בעוד 50 מיליון שקלים.

חילי טרופר: כמובן שמרנו על הספורט חי וקיים בתוך הקורונה, שנתיים מאוד מאוד קשות.

חילי טרופר: אני מאוד מאוד גאה בכך שגם בגל הרביעי וגם בגל החמישי הספורט בישראל לא נסגר, אפילו לא ליום אחד.

חילי טרופר: זו אמירה ערכית על החשיבות של הספורט בישראל, ועל זה קרדיט לממשלה ששמרה על זה.

חילי טרופר: דיברנו על האסטרטגיה של הספורט שהשקענו ודיברנו על תוכנית החומש לחברה הערבית, פעם ראשונה אנחנו בפנים.

חילי טרופר: הרבה מאוד צמצום פערים.

חילי טרופר: מהלכים מרכזיים לשנת 2022 – דיברנו על מאמנים, דיברת גם את שרן לבדוק אפשרויות לשילוב, חוק המאמנים, תוכנית המאמנים.

חילי טרופר: על מתקנים דיברנו פה הרבה, הגדלנו את זה וסיימנו את תוכנית העשור למתקנים.

חילי טרופר: ספורטאי עילית, אמרנו שאנחנו רוצים להביא את זה מקהלים יותר רחבים, רוצים להשתפר שם, מקימים יחידה לעיטוף וטיפוח ספורטאים צעירים.

חילי טרופר: כולם מכירים את הסיפור של אבישג סומברג בטקוואנדו, שהיא הייתה כישרון מאוד מאוד גדול, וזה נפל על ההורים.

חילי טרופר: אנחנו לא רוצים שזה יהיה ספורט רק לעשירים, ולכן את אותם כוכבים – לא נוכל לממן מספרים גדולים, אבל אנחנו בונים יחידה שתאתר את אותם כוכבים, ואותם אנחנו כמובן נסבסד כל הדרך למעלה.

חילי טרופר: העברתם בלילה את החוק של סבסוד.

חילי טרופר: הוא גם דרך לטפח ספורטאים הישגיים, לא לוקחים מהם את המס.

יוסף טייב: את העילית שבעילית.

חילי טרופר: מועדוני ספורט – הקמה לראשונה בישראל של מועדוני ספורט.

חילי טרופר: מהלכים מרכזיים נוספים זה כמובן תוכנית החומש בחברה הערבית, דיברנו עליה.

חילי טרופר: קידום נשים בספורט – זו אמירה מאוד עקרונית שלנו, דיברתי על זה, הדרך שספורטאית תקבל יותר מספורטאי.

חילי טרופר: מניעת אלימות בספורט – בשבועות הקרובים, אני מניח שגם על זה יהיו דיונים בוועדה, אנחנו מסיימים תזכיר חוק יחד עם משרד המשפטים והמשרד לביטחון פנים.

חילי טרופר: זו הזדמנות להגיד להם תודה.

חילי טרופר: פעם ראשונה ששלושת המשרדים עובדים ביחד נגד האלימות בספורט.

חילי טרופר: בפעם הראשונות צפויים להיות קנסות מנהליים בספורט, בפעם הראשונה נגדיל את ההרחקות לזמן ממושך יותר למי שנהג באלימות.

חילי טרופר: היחידה המשטרתית שטיפלה בנושא תחזור לפעול ועוד כמה וכמה פעולות.

חילי טרופר: אני לא נכנס לדברים הקטנים, זה בגדול על הספורט.

חילי טרופר: אני אעשה סקירה מהירה על התרבות, ואז אני מניח שיש פה חברי כנסת שרוצים להמשיך הלאה, אם ירצו להתייחס, ואיפה שתרצו, נעמיק כמובן.

חילי טרופר: בתרבות ניסחנו את החזון – תרבות, מורשת וחיי רוח מגוונים ומונגשים לכל, אשר מבטאים את המשותף לצד הייחודי של כל קהילה, ומהווים מרכיב מרכזי באיכות החיים בישראל ומחוללים שינוי חברתי.

חילי טרופר: אנחנו חושבים באופן פרדוקסלי שדווקא מעמד התרבות בשנתיים האחרונות עלה בישראל.

חילי טרופר: אני לא אומר את זה כדי לטשטש את הכאבים של השנתיים האחרונות.

חילי טרופר: עולם התרבות נפגע קשות בשנתיים האלה של הקורונה.

חילי טרופר: אני חושב שעד שאתה לא מאבד משהו, אתה לא מבין כמה זה חסר, ופתאום הישראלים הבינו מה זה חיים בלי הצגה, בלי מופע מחול, בלי סרט, בלי שיר, בלי מופע.

חילי טרופר: כמו שאמרתי על הספורט, התרבות לא נסגרה בשני הגלים האחרונים, אפילו לא ליום אחד מבחינת הממשלה.

חילי טרופר: זה נכון שעולם התרבות, פחות בספורט, חווה בהמון מובנים סגר דה-פקטו, ולכן לשמחתי הגענו להסדרים עם משרד האוצר על סיוע, לפחות לתרבות הנתמכת, ואנחנו מקווים שגם תהיה תמיכה בתרבות "המסחרית" מה שנקרא, אני מניח שעוד נדבר על זה פה.

חילי טרופר: וכן, זה שם את התרבות במקום חזק בישראל, מרכזי.

חילי טרופר: יוסי בתחומו עובד על זה הרבה, ובכלל הממשלה הזאת - - -

יוסף טייב: אולי אני אגיד מילה לפני שאני הולך.

יוסף טייב: אני ממש מצטער שקבעו לי פגישות.

חילי טרופר: אני אומר שוב: תרגישו כולם בנוח.

יוסף טייב: בסיוע חילי טרופר, שר התרבות, והרצון הטוב, ומתוך הבנה לנושא התרבות – הקמתי את השדולה להפצת תרבות ישראל בעולם – כמו שיש Goethe Institute, British Council, כל הדברים האלה, ויש אומנים, הגיעו לפה סופרים, אנשי מחול ואנשי תיאטרון, כולם צמאים כי התרבות הישראלית היום מהדהדת בכל העולם, היא פשוט מהדהדת והצלחותיה פנומנליות, לא צריך להסביר פה, ושר התרבות נותן את הטון היום כי לדבר הזה יש משקל סגולי.

יוסף טייב: עובדות עכשיו קבוצות רציניות מאוד של אנשים, ניפגש עם משרד התרבות ועם שר האוצר, אנחנו יודעים שיש גיבוי, ועוד גורמים, שר התפוצות, וקשתו"ם כמובן, ושר התיירות, מקווים להקים את מה שיהיה הבית הישראלי הזה, שהוא יפיץ את תרבות ישראל בין העמים.

יוסף טייב: זה פרויקט גדול ואני רוצה להודות לשר התרבות על הנכונות, על הגישה, על העומק, ואנחנו רק מחכים לשיתופי פעולה.

חילי טרופר: תודה לך.

חילי טרופר: כיף לשתף פעולה.

חילי טרופר: בית התרבות הוא אולי השגריר הכי טוב של ישראל בעולם.

יוסף טייב: נכון.

יוסף טייב: אנחנו קוראים לה "הזרוע הרכה", וזה כאן.

יוסף טייב: קודם כול, המון המון תודה.

אמילי חיה מואטי: כמי שהפיקה כמה שנים פסטיבל קולנוע ישראלי בפריז, אני רוצה להגיד שיש גם ערך להחלטות ממשלה וכמובן למשרד התרבות ולמשרד החוץ בזמנו, שהיה המממן העיקרי של האירוע, אבל גם לחקיקה.

אמילי חיה מואטי: חוק הקולנוע שינה לבלי הכר את מצב הקולנוע הישראלי בעולם.

אמילי חיה מואטי: אני מגיעה עם חוק שונה לחלוטין מחוק הקולנוע, החוק שלי ושל חבר הכנסת שלמה קרעי, להקמת מרכז מורשת ליהדות תוניסיה וג'רבה, ואני מאוד מאוד אשמח לתמיכה שלכם.

אמילי חיה מואטי: זה חוק שהוא כמעט לא תקציבי, הכספים יהיו ברובם פרטיים, ואני חושבת שיש פה קבוצה שלמה שהסיפור שלה לא מסופר, לא בא לידי ביטוי, לא במוזיאונים, לא בפדרציות מפוארות, ובטח לא בתוכנית הלימודים, ואני אשמח לקיים פגישה על זה.

אמילי חיה מואטי: גם אני הולכת לוועדת החוץ והביטחון ביחד עם יוסי, אז אתם מוכרחים לסלוח לי.

חילי טרופר: אין בעיה.

חילי טרופר: תגידי לאנשים שלך שישבו עם האנשים שלנו.

חילי טרופר: אגב, יש תקנה במשרד לתמיכה במרכזי מורשת כאלה.

חילי טרופר: את מדברת על ההקמה עצמה.

חילי טרופר: אגב, התקנה יכולה לתמוך רק במקומות שעובדים כבר שנתיים.

חילי טרופר: מדינת ישראל כמעט לא מקימה מרכזי מורשת.

חילי טרופר: כל מה שאת מכירה זה פרטי.

חילי טרופר: היא מקימה עכשיו מרכז מורשת לדרוזים, היא אמורה להקים מרכז מורשת לקהילה האתיופית.

חילי טרופר: זה בהחלטות ממשלה ייעודיות של כסף ייעודי.

חילי טרופר: אם הם יודעים לקום, עדיף להם, ואנחנו נתמוך בהם בעוד שנתיים לאחר שיעמדו בכל הקריטריונים.

חילי טרופר: אם רוצים ממש תקציב להקמה, זה סיפור הרבה הרבה יותר מורכב, הוא גם הרבה יותר רגיש, כי יש אלף קהילות, וכל דבר כזה עכשיו להקים - - -

אמילי חיה מואטי: יש מרכז מורשת יהדות בבל.

חילי טרופר: המדינה לא שמה כסף על ההקמה.

אמילי חיה מואטי: זו בדיוק הכוונה.

חילי טרופר: לממן פעילות יש דרך.

חילי טרופר: תודה.

אמילי חיה מואטי: נהדר.

אמילי חיה מואטי: תודה רבה, חברים, וסליחה.

חילי טרופר: המטרות הן מיסוד התרבות כמרכיב מרכזי.

חילי טרופר: הדבר השני זה טיפול והעצמה של המשותף בזהות הישראלית.

חילי טרופר: לתרבות יש כוח לפתוח לבבות, לחבר קהילות, אז מאוד משקיעים בדבר הזה.

חילי טרופר: מצד שני, עידוד מגוון רחב ביצירה.

שרן השכל: כמה מושקע בפיתוח של מרכז התרבות הדרוזית?

חילי טרופר: מורשת העדה הדרוזית – החלטת הממשלה הייתה על 30 מיליון שקלים.

חילי טרופר: צריך תוספת, ובתקציב האחרון סוכם, הרבה בעזרת חבר הכנסת חמד עמאר, על תוספת של 9 מיליון שקלים להשלמה.

חילי טרופר: אגב, הוא כמעט גמור.

שרן השכל: איפה הוא נמצא?

חילי טרופר: הוא נמצא ליד חורפיש, בגליל, זה לא בתוך יישוב, זה על ההר.

חילי טרופר: הייתי שם בביקור תוך כדי הבנייה, ואנחנו מקווים שזה יושלם השנה.

שרן השכל: יפה מאוד.

חילי טרופר: הנגשת התרבות, דיברנו על זה הרבה.

חילי טרופר: זה גם הנגשה פיזית וזה גם הנגשה למי שגר רחוק ואין לו כסף.

חילי טרופר: במובן הזה אפשר למשל להזכיר את התוכנית "שבת ישראלית", הפתיחה בחינם.

חילי טרופר: יש לה הרבה רציונל מאחוריה, אבל בין השאר היא פתוחה בחינם.

חילי טרופר: הרבה מאוד מוזיאונים ואתרי מורשת פתוחים בחינם בכל סוף שבוע.

שרן השכל: וזה בעידוד או בתקציב של משרד התרבות?

חילי טרופר: אנחנו מממנים את הכניסה, וזה כבר עובד.

חילי טרופר: זו תוכנית שתופסת תאוצה.

שרן השכל: איפה מפורסמים האתרים שלמעשה הם - - -

חילי טרופר: באתר של המשרד.

חילי טרופר: יש היום 11 מוזיאונים ועכשיו זה יגדל, ויש כמעט 100 אתרי מורשת שכבר פתוחים בחינם.

חילי טרופר: מצריף בן גוריון ועד תל חי, בית ש"י עגנון בירושלים ועוד ועוד.

חילי טרופר: מהלכים אסטרטגיים – אנחנו עובדים ביחד עם משרד החינוך.

חילי טרופר: כבר הייתה פגישה עם שרת החינוך יפעת שאשא ביטון, אנחנו מאוד רוצים להגדיל או את סל התרבות, או לתת ואוצ'ר לילדים לצרוך תרבות.

חילי טרופר: הדרך להרחיב את התרבות בישראל זה שכמה שיותר צעירים וצעירות יכירו תרבות, ייחשפו לתרבות, יתאהבו בה, ואז הם גם יצרכו אותה.

חילי טרופר: ביטוי הנרטיב של הקבוצות השונות במדינה – דיברנו על זה קצת בהקשרים אחרים, אבל החברה הישראלית היא מגוונת וחשוב שכל קול יבוטא בה, גם כי זה חשוב כלפי אותה קהילה, אבל גם כי כולנו נרוויח ממגוון הקולות.

חילי טרופר: שני הדברים האחרונים קשורים במנגנונים שלנו.

חילי טרופר: המנגנונים שלנו, צריך להגיד בכנות, מסורבלים, מגושמים ולא מספיק מדויקים, ועכשיו אנחנו עובדים הרבה, פשוט על הרבה פחות ביורוקרטיה – אני אומר "פשוט", אבל זה מורכב כמובן – ובכלל לבחון את כל מדיניות התקצוב של גופי התרבות בישראל.

חילי טרופר: זה משהו שאנחנו נכנסים אליו עכשיו.

חילי טרופר: מה עשינו ב-2021?

חילי טרופר: קודם כול, שוב, שמרנו על עולם התרבות.

חילי טרופר: העובדה שאין מוסד תרבות אחד בישראל נתמך שנסגר בשנתיים של הקורונה, זה לא רק נס, זה פשוט כי המדינה, צריך להגיד בכנות, שמה הרבה מאוד כסף והחזיקה, וגם עכשיו.

חילי טרופר: בסיכום נוסף תקציב של עוד עשרות מיליוני שקלים שמחזיק את המוסדות האלה גם בימי קורונה עם הראש מעל המים, כדי שהישראלים יוכלו להמשיך לבוא אליהם.

חילי טרופר: אנחנו מדברים על מאות מיליוני שקלים שכבר עברו בתקופה הזאת למוסדות התרבות.

חילי טרופר: על "שבת ישראלית" דיברתי.

חילי טרופר: לשמחתי מאות אלפי ישראלים בסופי שבוע מגיעים בחינם, מתחברים למורשת, לתרבות, לרוח הישראלית.

חילי טרופר: הגדלנו את המענקים ליוצרים שנפגעו בתקופת הקורונה, החזרנו את הקרן למענקים ליוצרים עצמאיים וכל מיני דברים ספציפיים.

חילי טרופר: יחד עם משרד הנגב והגליל ויחד עם חבר הכנסת קושניר אנחנו מקימים בבאר שבע ועכו, זה שתי ערים שזכו בקול קורא שיצא – חלק מהרעיון של צמצום פערים זה לא רק שתרבות מהמרכז נוסעת לפריפריה, אלא שבפריפריה נוצרת תרבות.

חילי טרופר: יש שם אנשים לא פחות מוכשרים, פחות הזדמנויות – אנחנו ממש מקימים שני מרכזים כאלה, שם הם יוכלו בחינם, יוצרים ומקומיים, על חשבון המדינה, להופיע.

חילי טרופר: אגב, כל כרטיס שהם ימכרו, הולך אליהם.

חילי טרופר: אנחנו מחזיקים הרבה מאוד דברים גם בין-לאומיים, כמו בקאן, גם יום הקולנוע הישראלי, עכשיו הכנסנו עוד אחד, כדי לעזור לקולנוע להתאושש.

חילי טרופר: הכנסנו הרבה דברים רוחביים: צמצום הטרדות מיניות; כל מוסד תרבות שעכשיו יעסיק אנשים עם מוגבלות, יקבל ממני יותר כסף ועוד ועוד.

חילי טרופר: בשנה הקרובה אנחנו רוצים להרחיב את "שבת ישראלית".

חילי טרופר: דיברנו על הרבה יותר דיגיטציה במשרד, אנחנו אחורה בדבר הזה, צריך להגיד ביושר.

חילי טרופר: אנחנו מנסים לצמצם פערים.

חילי טרופר: דיברנו על מנגנון ייעול התמיכות – אחרי כמה שנים שזה לא היה, אנחנו מחזירים למבחן שיפוץ מוסדות תרבות, בעיקר להנגשה.

חילי טרופר: עבודה עם משרד החינוך, אני מקווה שיבשיל משהו משמעותי, כדי לחבר בין תרבות וחינוך.

חילי טרופר: פעם זה היה ביחד באותו משרד, אנחנו מנסים לחבר את זה חזרה.

חילי טרופר: וכמובן יישום תוכנית החומש לחברה הערבית.

חילי טרופר: השקף האחרון נוגע לתקציב המשרד.

חילי טרופר: הוא נותן להבין את הגידול שיש בשנים האחרונות בתקציב התרבות ובתקציב הספורט.

חילי טרופר: מ-2019 שתקציב התרבות היה קצת מעל מיליארד שקלים, אנחנו עכשיו על 1.2 מיליארד.

חילי טרופר: בספורט היינו ב-2019 על קצת יותר מחצי מיליארד שקלים, ועכשיו אנחנו כבר ב-680 מיליון שקלים ועם תוכנית המתקנים, היא מעבירה אותנו ליותר ממיליארד שקלים גם בספורט.

חילי טרופר: משרד התרבות והספורט הפך להיות משרד של כמעט 2.5 מיליארד שקלים בתקציב האחרון.

חילי טרופר: זה מבטא סדרי עדיפויות, ועדיין מאוד רחוק ממה שהיינו רוצים.

חילי טרופר: באירופה אחוז התקציב הוא הרבה יותר גבוה.

חילי טרופר: יש פה גם אילוצים אובייקטיביים, הרבה תקציב לביטחון וכו'.

חילי טרופר: עדיין אנחנו חושבים שמדינת ישראל צריכה להגדיל עוד את התקציב, לכל אותם פערים שדיברו פה, כדי שנדע לצמצם אותם.

חילי טרופר: עד כאן הסקירה הכללית.

שרן השכל: תודה רבה.

שרן השכל: קודם כול, אני אתן כמובן לחבר הכנסת אלון טל את זכות הדיבור.

שרן השכל: בבקשה.

אלון טל: קודם כול, הלב מתרחב לשמוע דוח כזה.

אלון טל: יש לי ארבע שאלות, אם אני אוכל בכל זאת להשתמש במסגרת התפקיד של הכנסת כמפקחת.

אלון טל: שתי ההערות הראשונות מתחילות מאנלוגיה שהייתה פה בוועדה לא מזמן, כשדיברנו על הנדסה.

אלון טל: על המשפך אף פעם לא דיברו, הבעיה היא שכשאנחנו מגיעים לקצה, יש – אני לא אגיד אפליה – חוסר איזון מגדרי בין גברים לנשים, כי פחות נשים נכנסות למשפך בהתחלה, ואני מתכוון בעיקר בנושא הספורט.

אלון טל: כלומר, אני בתור אבא לשלוש בנות יודע כמה נלחמנו כדי למצוא להן קבוצת כדורגל במודיעין, לא במקום פריפריאלי, וכשמצאנו את הקבוצה, לא היה לנו נגד מי לשחק.

אלון טל: לכן אני מאוד מבקש, כשאנחנו רוצים לתת בונוסים מיוחדים לספורטאיות מקצועיות, אולי החלק הארי של הבנות יכלו להיכנס ואולי להיות, אבל אנחנו אף פעם לא מצליחים לממש את הפוטנציאל.

אלון טל: אני שמח שדיברת על השילוב עם הספורט, כי אני חש ואולי זה השתנה – ובואו נדבר על הבגרות בספורט, שזה ריקוד לנשים ובנים רצים בכדורגל ודברים כאלה.

אלון טל: איך אפשר להגדיל את הפוטנציאל?

אלון טל: – אני חושב שיש החמצה מבחינת הספורט לנשים.

אלון טל: דיברנו על זה היום קצת בוועדה אחרת, אבל ילדה שגדלה מבלי לעשות ספורט, זה פוגע בה בהמשך בהרגלים בריאותיים, דימוי עצמי והרבה מאוד דברים.

אלון טל: רציתי לשאול בקשר לזה.

אלון טל: ובהקשר אחר, מוזיקה קלסית.

אלון טל: מדינת ישראל, המדינה של יצחק פרלמן ופנחס צוקרמן וגדולים כאלה, ואני בתור אחד שאימא הכריחה אותי ללמוד בגיל שבע, כמו כל יהודי אמריקאי טוב - -

חילי טרופר: בישראל זה חלילית.

אלון טל: - - אני חש שיש אולי איזה נסיגה.

אלון טל: קיבלנו חיזוק אמיתי עם העלייה מברית-המועצות, מהתרבות של המוזיקה הקלסית.

אלון טל: אלה שתי השאלות.

אלון טל: אולי אחר כך אני אשאל שאלות כלליות על המדיניות.

חילי טרופר: אני אענה בקצרה.

חילי טרופר: קודם כול, זה באמת כואב שיש הרבה פחות ספורטאיות מספורטאים.

חילי טרופר: הנתונים הם מובהקים.

חילי טרופר: לכן דבר אחד שאמרנו זה לעודד תקציבית, ודבר שני, יחד עם יפעת שאשא ביטון אנחנו מנסים.

חילי טרופר: בסוף, כמו שאתה אומר, המקום שבו ילד פוגש את עולם התרבות והספורט, זה קודם כול דרך בית ספר, ולכן גם בספורט, היינו אצלה בפגישה לפני שבועיים, ועכשיו הצוותים עובדים להגדיל.

חילי טרופר: יש מה שנקרא "ליגת התאחדות בתי הספר", יש היום 500 כאלה בבתי ספר.

חילי טרופר: אנחנו רוצים להכפיל את המספר, ושם לתת את הדגש בעיקר על קבוצות של בנות.

חילי טרופר: בתוך שעות הלימודים, בתוך בתי הספר, נקים קבוצות של ספורט בנות, ואז כמובן מי שתרצה להמשיך בדבר הזה, נחבר אותה לאגודה המקומית.

חילי טרופר: אנחנו מאוד מאוד רוצים להגדיל.

חילי טרופר: אגב, הבעיה היא בעיקר בענפים הקבוצתיים, בענפי ספורט אישי יש יותר בנות, ראינו את זה גם באולימפיאדה האחרונה, בטח בתחום כמו ההתעמלות, אבל כדורגל, אני חושב, אם אני זוכר נכון את המספרים, יש 45,000 ילדים בנים ו-2,000 בנות, רק שתבינו את הפער, וזה תחום שבכל העולם היום, כדורגל נשים, דיברת על ארצות-הברית, תופס מאוד.

חילי טרופר: יש לנו בעיה.

חילי טרופר: הקמנו במשרד ועדה לספורט נשים, ועדה ציבורית, יש בה נציגויות עם יותר מ-30 חברים וחברות שמטרתם לבוא אלינו עם המלצות איך, בעיקר בענפי הספורט המרכזיים, כדורגל וכדורסל, יהיו יותר ספורטאיות, מה אנחנו צריכים לעשות.

חילי טרופר: אני מאוד רוצה.

חילי טרופר: הדבר השני זה מוזיקה קלסית.

חילי טרופר: קודם כול, תקציב משרד התרבות למוזיקה קלסית הוא מאוד מאוד גבוה.

חילי טרופר: יש הרבה ביקורת שהוא יותר מדי גדול ביחס למוזיקה פופולרית, אבל אני חושב שמוזיקה פופולרית הרבה פעמים יכולה להחזיק לבד, ולכן כסף ציבורי הולך להחזיק אותם.

חילי טרופר: הקמנו ועדה שבודקת את סוגיית התזמורות בישראל.

חילי טרופר: יכול להיות שדווקא מה שהחליש אותה זה דווקא ריבוי התזמורות בישראל.

חילי טרופר: זו מדינה קטנה מדי, חלק מהתזמורות מתקשות למצוא - - -

אלון טל: שיאני עולם לדעתי בתקופה מסוימת לנפש.

חילי טרופר: נכון.

חילי טרופר: אני לא רוצה להגיד מראש מה המסקנות, כי יש ועדה מקצועית, אבל כן, אני מניח שאחת ההמלצות שלנו תהיה, אני אומר את זה בזהירות, לצמצם את התזמורות.

חילי טרופר: עכשיו אגב איחדנו בין התזמורת הקיבוצית נתניה לבין תזמורת ירושלים.

חילי טרופר: איחדנו אותם.

חילי טרופר: הבאנו תקציב נוסף לטובת האיחוד הזה.

חילי טרופר: אני חושב שזה דווקא יגדיל את המוזיקה הקלסית או הקמרית בישראל בדרך הזאת.

אלון טל: אדוני השר, הבוקר התראיינתי באולפן בכאן פעם ראשונה בעקבות דיון שהיה פה אתמול, אני חושב, בנושא מוזיאונים, וניסיתי בעברית העילגת שלי להציג את העמדה המאוזנת ששמענו מהנציג שלך.

אלון טל: היות שאתה פה נמצא איתנו, והדיון עדיין טרי אצלנו, אני חושב שאחד הדברים היפים שאנחנו רואים במשרד התרבות היום זה שינוי כיוון מהפוליטיזציה.

אלון טל: לא נתחיל לנגח פה, זה לא מתאים, אבל היו שרים אחרים או שרות אחרות שהביאו תחושה של התערבות לא מידתית ולא ראויה.

אלון טל: רציתי בסוגיה של המוזיאונים, שדיברנו עליה, לדעת איך אתה רואה את התפקיד של הדרג הפוליטי לעומת הדרג היוצר והאומנים?

חילי טרופר: זה באמת עלה בעקבות הסיפור במוזיאון רמת גן, שראש העיר שם הסיר מוצג פוגעני בעיניו.

חילי טרופר: צריך להגיד ספציפית לגבי המוזיאון ברמת גן, שאלו אותי למה אני לא עושה כלום, הוא לא מוזיאון מוכר.

חילי טרופר: הוא מוזיאון ששייך לעיריית רמת גן, אז אפילו סמכות פורמלית אין לי בהקשר הזה, אבל אני אגיד אמירה יותר עקרונית, התייחסתי גם לסוגיה הזאת.

חילי טרופר: אני חושב שזאת טעות שראש עיר מתערב בתערוכה, ואני חושב שלא נכון שפוליטיקאים יתערבו באיזה מוצגים מוצגים איפשהו.

חילי טרופר: לצד זה אמרתי אמירה עקרונית, אני מאוד בעד חופש הביטוי, כולל של פוליטיקאים.

חילי טרופר: אני אמרתי שאותו מוצג, אני אפילו לא אחזור על הביטוי שלו, אבל היה בו משהו מאוד פוגעני, הוא פוגעני.

חילי טרופר: צריך להגיד, אני נגד דברים שפוגעים באוכלוסיות ונגד להעליב, ואחרי כל זה אני אגיד שלא נכון שפוליטיקאי יתערב.

חילי טרופר: דווקא העמדה המורכבת הזאת, אפשר שנייה לנשום ולהחזיק אותה, להגיד: אני לא מתערב, מצד שני יש לי עמדה כלפי הדברים, למעט מקרי קצה, שאגב יש סמכות חוקית לזה, זה נקרא "חוק יסודות התקציב", שנותנת סמכות לשר האוצר לשלול תקציב ממוסד תרבות שהסית כנגד המדינה, במקרים מאוד קיצוניים.

שרן השכל: זה הסמלים.

חילי טרופר: כן, זה הסמלים.

חילי טרופר: המקרה המוכר זה "ג'נין ג'נין" של מוחמד בכרי, שאני כמובן חושב ששם נכון וטוב שבית המשפט התערב ופסל, הוא אמר שבסרט הזה יש משום הוצאת דיבה.

חילי טרופר: זה מקרה הקצה, וצריכה להיות למדינה אפשרות להתערב במקרי הקצה.

חילי טרופר: מי שמבזה סמלים, שולל את קיומה של מדינת ישראל כמדינה יהודית-דמוקרטית, מסית, אלה המקומות.

חילי טרופר: אבל אנחנו מספיק חזקים ומספיק בטוחים בזהות שלנו, כדי שנוכל לעמוד גם במוצג אחד, מעליב ככל שיהיה.

חילי טרופר: היה ראוי מראש שהוא לא יוצג בעיניי, ומשהוא הוצג, לפוליטיקאים אסור להתערב בעיניי.

שרן השכל: אני רק אומר בעניין הדיון שהיה לנו אתמול, שראש עיריית רמת גן, כרמל שאמה, אכן עלה ואמר שמי שהסיר או מי שביקש ראשון להסיר היה חבר המנהלים של המוזיאון ולא הוא עצמו, ובעקבות הפנייה של חבר המנהלים, נוצר דיאלוג.

אלון טל: חבל שלא ראיינו אותך הבוקר, אמרתי משהו דומה.

חילי טרופר: אתה תעזור לי באנגלית, אני אעזור לך בעברית.

חילי טרופר: ..

אלון טל: אני רוצה להעלות סוגיה לא בצורה מתריסה, אבל בתור אחד שמתלבט עם זה בעצמו.

אלון טל: יש לנו אתגר אמיתי עם עקרונות מצד אחד של שילוב הציבור החרדי בחברה הישראלית וחיזוק התרבות גם שם, ומצד שני, הסיפור של הדרת נשים שיוצרת התלבטות האם מדינת ישראל צריכה לממן אירועים שיש בהם הפרדה מגדרית וכו', והיו על זה דיונים.

אלון טל: איך משרד התרבות מתמודד עם האתגר הזה, מצד אחד באמת לאפשר לציבור החרדי לפרוח מבחינת - - -

שרן השכל: לא רק החרדי, גם הדתי.

שרן השכל: נשים לא מגיעות לאירועים שבהם אין הפרדה.

שרן השכל: והשאלה פה, האם אתה מתערב בעניין?

אלון טל: בטח חשבת על זה יותר ממני.

חילי טרופר: התחום הזה מאוד מאוד מורכב, ויש הנחיות משפטיות.

חילי טרופר: משרד התרבות – אני אגיד אחר כך את עמדתי – במובן הפרקטי, הוא בדרך כלל לא מממן ישירות אירועים, הוא מעביר תקציב לרשויות שרשאיות להזמין מופעים כמו שהן רוצות, ובאמת חלק מהרשויות בחרו בהפרדה.

חילי טרופר: החלק היותר עצוב זה שהרבה מאוד רשויות מביאות היום רק מופעים של גברים, כי זה לא יוצר בעיה, אבל בפועל זה יוצר בעיה מאוד גדולה, והרבה מאוד אמניות נפגעות מזה שהן לא יכולות להופיע.

חילי טרופר: עמדתי האישית אומרת – אנחנו עכשיו בודקים את האפשרות המשפטית – שאני לא מתערב לקהילה.

חילי טרופר: אני נתתי, סתם אני אומר, כסף לבני ברק, אני לא חושב שנכון שהמדינה תתערב ותגיד לבני ברק שהיא לא תקבל כסף אם היא לא תעשה ישיבה ביחד, כי אז לא יהיה שם כלום.

חילי טרופר: אני תמיד בעד פתרונות יצירתיים, וראיתי אותם בחלק מהמקומות, יש מקום לגברים, ואני חושב שזה גם אושר משפטית על ידי דינה זילבר, יש מקום לנשים ויש מקום מעורב, ואז כל אחד יכול למצוא את מקומו בדבר הזה.

חילי טרופר: כמו שחברת הכנסת השכל אמרה יש אמניות דתיות.

חילי טרופר: נדבר על אתי אנקרי למשל, היא לא רוצה להופיע בפני גברים, אני לא חושב שאני צריך להכריח אותה.

חילי טרופר: שוב, זה תרבות מסחרית, אבל אתה שואל את עמדתי העקרונית.

חילי טרופר: אם יש לה קהל רק של נשים – אחותי לא רוצה ללכת למופע עם גברים – אני לא חושב שנכון לשלול ממנה את האפשרות הזאת.

חילי טרופר: אני חושב שצריך לוודא שזה לא הופך קרקע להדרה, אבל אם זה סיפור קהילתי, הייתי מאפשר למישהי שרוצה להופיע רק מול בנות או לגבר שרוצה להופיע רק מול גברים, לא הייתי מתערב בדבר הזה, כמובן לוודא שזה לא הופך להיות קרקע להדרה.

חילי טרופר: אני חושב שדווקא ההוכחה לזה שניסינו לעשות טוב והזקנו בזה, היא בזה שהרשויות היום לא מזמינות אמניות, כי זה תמיד עושה להם רעש, עדיף להן ללכת רק על גברים, ומי שנפגע מזה זה אמניות.

אלון טל: תודה רבה.

אלון טל: אין לי עוד שאלות.

רם שפע: קודם כול, אני מתנצל שלא הייתי מתחילת הדיון.

חילי טרופר: אתה מכיר את החומר, זה בסדר.

רם שפע: הייתי בדיון בוועדה שלי, ובאופן יחסי אני מכיר, בדיוק.

רם שפע: קורים הרבה דברים טובים, גם בענייני התרבות וגם בעולמות הספורט, ששניהם רלוונטיים ומעניינים אותי.

רם שפע: אני אשאל שתי שאלות, כל אחת מתחום אחר.

רם שפע: שאלה אחת.

רם שפע: אני יודע שהיית מעורב כמובן והיה ניסיון אמיתי לנסות לייצר מתווה שיקל על עולם התרבות עכשיו בעקבות הגל האחרון.

רם שפע: אותו אתגר שהיה גם בשנה שעברה, כשישבתי פה בכיסא של חברת הכנסת השכל, וגם עכשיו.

רם שפע: זה אותו מתווה, אם אני מבין, של 28 מיליון שקלים.

רם שפע: האם ואיך מוודאים שהוא באמת יגיע לאמנים ולאמניות ולא יישאר רק במוסדות עצמם?

רם שפע: מאוד מסקרן אותי לראות שאתה יודע לעמוד על זה.

רם שפע: ובהקשר אחר לגמרי, קיבלתי פה עדכונים שחבר הכנסת אלון טל שאל בנוגע לספורט נשים, ואני יודע שאתם מנסים לעשות השוואת תקצוב ולייצר מצב שנותנים מקפצה הרבה יותר גדולה.

רם שפע: אחד - - - הגדולים, ואם אני מבין נכון לא דובר פה, זה סיפור המתקנים.

רם שפע: זה אירוע מורכב הרבה שנים של היעדר תשתיות של מתקנים.

רם שפע: בסוף אם קבוצת נשים בוגרות צריכות להתחיל את האימון שלהן ב-21:30 בערב במקום X, בגלל שכל הילדים, בכל הגילאים, הגברים שיחקו שם, זו ממש משימה לאומית להצליח לתקן את העוול הזה.

חילי טרופר: תודה, חבר הכנסת שפע.

חילי טרופר: אני אתייחס לשני הדברים.

חילי טרופר: לגבי הסיוע לעולם התרבות, אמרתי גם לפני שהגעת, השורה התחתונה שבשנתיים של הקורונה אין מוסד תרבות נתמך אחד שנסגר.

חילי טרופר: זה קרה כי המדינה הכניסה יד לכיס ותמכה בעולמות האלה, וזה משמח אותי.

חילי טרופר: השמירה על המוסדות האלה פתוחים היא זו שגם מאפשרת בין הגלים לכל הקהל לחזור ליהנות, ולאותם שחקנים, יוצרים, תפאורנים וסאונדמנים מקומות תעסוקה משמעותיים.

חילי טרופר: היה לי מאוד מאוד חשוב שהכסף שהמדינה עכשיו שמה מגיע עד לאחרון האמנים או היוצרים שנפגעו בגל הזה, לכן שלושה ערוצים מרכזיים: אותם 28 מיליון שקלים, ההתניה היא, ויש חלק ממוסדות התרבות שמתעמתים איתי סביב העניין הזה, אבל אני מתעקש עליה, שהכסף ילך, לא רק לשכירים.

חילי טרופר: זה בוודאי, אסור להם לפטר שום עובד בתקופה הזאת, אלא גם יהיה פיצוי, לא מלא של 100%, לכל עצמאי שההפקה שלו הייתה אמורה להיות בתקופה הזאת והיא בוטלה.

חילי טרופר: זה חייב להגיע עד אליו.

חילי טרופר: זו התניה, הוא לא יכול לקבל.

חילי טרופר: אם הוא לא שילם להם, הוא לא יכול לקבל כסף.

רם שפע: הם יכולים להעביר את הכסף ישירות לאותם עצמאים?

חילי טרופר: כן.

חילי טרופר: זה פרילנסרים שלהם, לכן זה הפתרון היחיד, כי אני לא יכול להעביר לאותם פרילנסרים.

חילי טרופר: דבר שני, הקדמנו שוב את הקרן לאמנים במצוקה שתעזור, ואנחנו עובדים עכשיו להרחיב, שלא רק האמן עצמו, אלא כל מי שבעולם התרבות יוכל להסתייע.

חילי טרופר: והדבר השלישי, שהוא לא היה, כמו שציינת בפעם הקודמת, הלכנו על סל תרבות.

חילי טרופר: סל תרבות זה אומנם לא אצלנו, אבל הבאנו 10 מיליון שקלים חוץ מה-28 מיליון שקלים, שעוברים לסל תרבות שנמצא תחת משרד החינוך, כמובן בתיאום עם שרת החינוך, וזה להזמנת מאות מופעים מכל אותם אומנים קטנים, בעיקר עולם הילדים שמאוד נפגע בתקופה הזאת.

חילי טרופר: שלושת הערוצים האלה ביחד.

חילי טרופר: יש הרבה מאוד אנשים שנפגעו בתקופה הזאת, וזה לא הדבר שירים אותם לגמרי, אבל זאת עזרה מאוד מאוד משמעותית.

חילי טרופר: אני מסתכל על ענפים אחרים שלא קיבלו כמעט סיוע, אנחנו חושבים עליהם, על אותם פרטים, דואגים להם ונקפיד שהם יקבלו את הסיוע הזה.

חילי טרופר: שאלת על ספורט נשים.

חילי טרופר: אמרתי קודם שיש בישראל הרבה פחות ספורטאיות מספורטאים, וזה כואב מאוד, באופן לא פרופורציונלי בעיקר בענפים הקבוצתיים, הבאתי את הדוגמה הכי בוטה בכדורגל, 45,000 בנים, 2,000 בנות.

חילי טרופר: אלה מספרים הזויים.

חילי טרופר: הקמנו ועדה לספורט נשים שבודקת עכשיו פתרונות עומק.

חילי טרופר: אנחנו עושים מקדם כפול בתוכנית החדשה, על כל ספורטאי שמקבל שקל, ספורטאית תקבל שני שקלים.

רם שפע: עכשיו היא 1.5?

חילי טרופר: היה 1, היה דיבור על 1.2, 1.4, 1.5, אנחנו מעלים את זה לשני שקלים.

חילי טרופר: במתקנים גם נחייב הקצאת שעות מהרשויות, וזה לא קל, כי בסוף נתת את המתקן לרשות.

חילי טרופר: היא חתומה מולי, היא יכולה לקבל הרשאה.

רם שפע: זה חלק מהמסקנות של הוועדה?

חילי טרופר: הוועדה רק התחילה לעבוד, אז עוד אין לי המלצות, אבל בפעולות שכבר נעשות היא מחויבת מולי על הדבר הזה.

חילי טרופר: דבר שלישי ואחרון בהקשר של ספורט נשים – תמיד תזכרו את המספרים האלה, כי היו הרבה דיונים בשבועות האחרונים והרבה רעשי רקע, והמספרים נורא ברורים.

חילי טרופר: בשנת 2019 כל ספורט הנשים, על ענפיו השונים, קיבל 47 מיליון שקלים, ובשנת 2020 העלינו את זה ל-55 מיליון, ובשנת 2021 זה 60 מיליון, ובשנת 2022 היעד שלנו לשמור את זה או אפילו להעלות.

חילי טרופר: לכן אלה המספרים הגדולים.

חילי טרופר: תיקחו אותי לכל ענף שמתלונן, כדורגל נשים, כדורסל נשים, אני מכיר אותן, הן באמת משתדלות לעשות טוב, אבל בסוף התקציב שלהן עלה, או נשמר לפחות.

רם שפע: תודה רבה.

שרן השכל: תודה רבה.

שרן השכל: קודם כול, אני אבקש בהזדמנות הזאת, אם אפשר להעלות את דוד קיגלר מתיאטרון אורנה פורת.

שרן השכל: אולי בהמשך לדברים שאמר חבר הכנסת רם שפע, נשמעות לא מעט טענות.

שרן השכל: קודם כול, מוסדות שלא נתמכים, יש המון מוסדות שנמצאים במצוקה מאוד קשה ללא פתרון.

שרן השכל: ברור שגם אם הם לא מקבלים סוג של תקצוב, אנחנו, גם כוועדה, זה משהו שהפנינו לוועדת הכספים על מנת לדרוש סוג של פיצויים לאותם תיאטראות שלמעשה כן קרסו וכן יש סכנת סגירה מעליהם.

שרן השכל: הדבר השני בעניין של האמנים, קודם כול שהמוסדות שכן מתוקצבים ושלמעשה נתמכים, ואליהם העבירו את התקציבים, יש להם מספר מנופי לחץ על אותן הצגות עצמאיות או מופעים, שאליהם לא מגיעים התקציבים.

שרן השכל: יותר מזה, בעיקרון יש להם מנוף של סחיטה, דורשים מהם גם להוריד את המחירים שלהם בגלל תקופת הקורונה, למרות שהם קיבלו תקצוב מהמדינה ואותן הפקות לא קיבלו תקציב מהמדינה, והם ממש לפעמים מאיימים עליהם.

שרן השכל: אמרו לי בחדרי חדרים כדי שלא ייפגעו אחר כך, ממש מאיימים עליהם לא להעביר להם את הסכומים, לאשר להם הפקות בחצי מחיר אחרת הם פשוט לא יכניסו אותם לשרשרת הזאת של ההצגות.

שרן השכל: השאלה היא איך אנחנו מסייעים לאלה בסוף השרשרת, לאותם שחקנים שבסוף אליהם לא מגיע אותו התקציב?

חילי טרופר: אמרתי מה אנחנו עושים.

חילי טרופר: זה לא פתרון מושלם, בוודאי לא לתרבות המסחרית שהיא לא בדבר הזה.

חילי טרופר: לא לגמרי לא.

חילי טרופר: שוב, אמרתי איך אנחנו עוזרים לעצמאים.

חילי טרופר: זו סוגיה הרבה יותר רוחבית מבחינת האוצר, כי מבחינתם כל מי שנפגע, גם אם אתה בעל מסעדה, או ספר, או בעל מועדון תרבות פרטי, אנחנו חושבים שצריך לעזור לחבר'ה האלה, אנחנו חושבים שצריך לבדוק אחורה מול עוצמת הפגיעה שלהם ולשפות אותם על זה.

חילי טרופר: אני יודע שזה בדיונים עם האוצר, כי זה רוחבי, שוב זה כל המשק.

חילי טרופר: אם אתה עכשיו מפצה בעלי עסקים, בסוף זה עסק בתחום התרבות או בתחום אחר.

חילי טרופר: אנחנו כמובן יודעים שהם נפגעו משמעותית, ועושים הכול כדי לעזור גם להם.

חילי טרופר: לגבי היעד להגיע לאחרון האמנים, תיכף גם קיגלר ידבר.

חילי טרופר: עשינו עבודה איתם, גם עם דוד עצמו, כמה שיותר בתוך המגבלות החוקיות שאנחנו יכולים, ובהמשך לדברים שחבר הכנסת שפע אמר, ניסינו גם אנחנו להפיק את הלקחים מהסבבים הקודמים, איך בסוף זה יגיע.

חילי טרופר: עולם הילדים באמת נפגע קשה מאוד, ודוד קיגלר הוא מהתיאטרון של אורנה פורת, שהקהל שלו הוא בעיקר ילדים, ניסינו לעזור גם לו לאורך כל הדרך, הוא גם מוסד נתמך ויעבור כסף, וגם דרך סל התרבות, אני מניח שהוא גם ייהנה מזה, אבל אני אשמח לשמוע אותו.

שרן השכל: שלום.

שרן השכל: צוהריים טובים, דוד.

דוד קיגלר: שלום, שלום.

דוד קיגלר: צוהריים טובים.

שרן השכל: בבקשה, לרשותך שתי דקות.

דוד קיגלר: אני בהחלט רוצה להודות כאן לחילי ולצוות המשרד.

דוד קיגלר: הבעיה הגדולה זה מצוקת האמנים, היוצרים וחברות התפעול.

דוד קיגלר: זה קצת מורכב להסביר או לשדר לציבור.

דוד קיגלר: רוב העבודה שלנו נעשית בסוף דרך סל תרבות ארצי שיושב במשרד החינוך, וכל השנתיים האחרונות, ההצגות הגדולות שלנו שהיו באולמות בבקרים, ואז היו מגיעים ילדים מכל בתי הספר, לא מתקיימות כבר שנתיים.

דוד קיגלר: מה שכן הצלחנו ללמוד לעשות זה להיכנס לבתי הספר עם הצגות קטנטנות, הצגות של שחקן או שני שחקנים.

דוד קיגלר: ההצגות הגדולות שלנו ורוב השחקנים שלנו ותמלוגים ליוצרים, הכול הלך לאיבוד ולא הגיע אליהם.

דוד קיגלר: אני מקווה שעכשיו עם התמיכה פה נמצא את הדרך להעביר את הכספים האלה לשחקנים שלנו, ליוצרים ולחברות התפעול, שכולם על סף קריסה.

דוד קיגלר: אני מקווה שזה ייתן חמצן, לפחות על החודשיים האחרונים.

דוד קיגלר: אני קורא פה לכולם: אני חושב שצריך להפעיל לחץ על משרד החינוך שיחזירו את התלמידים לאולמות התיאטרון.

דוד קיגלר: עכשיו כשהתו הירוק או-טו-טו מאחורינו, אני חושב שזה מה שנכון לעשות.

דוד קיגלר: זה יגרום לכל עולם תרבות הילדים לחזור ולהתקיים.

דוד קיגלר: אנחנו צריכים לחזור לאולמות הגדולים כי לבתי הספר אנחנו יודעים להיכנס אבל זה מפרנס מעט מאוד אנשים, זה לא מפרנס צי של חברות תפעול בכל התיאטראות הגדולים והקטנים, וזה לא מפרנס הרבה יוצרים שמקבלים תמלוגים.

דוד קיגלר: מדברים על מוזיקאים, על תפאורנים, על מחזאים, על בימאים.

דוד קיגלר: יש קשת שלמה של אנשים שיושבים שנתיים בבית.

דוד קיגלר: אני חייב להגיד שיש לנו במחסן 50 תפאורות של הצגות גדולות, שלא יצאו מהמחסן כבר שנתיים.

דוד קיגלר: זה לא פשוט.

דוד קיגלר: אנחנו מקווים שזה ייתן לנו קצת חמצן ונמצא את הדרך להעביר את הכסף ליוצרים ולשחקנים.

שרן השכל: תודה רבה לך, דוד קיגלר, מתיאטרון אורנה פורת.

דוד קיגלר: אני לא זוכר אם אמרתי, אבל מילה חמה גם לשר וגם לצוות במשרד התרבות, הם נלחמים בביורוקרטיה וקשובים לנו בכל שעה.

דוד קיגלר: תודה רבה.

חילי טרופר: תודה, דוד.

חילי טרופר: תודה רבה גם לכם.

שרן השכל: תודה על הדברים.

שרן השכל: כמובן אנחנו כאן בוועדת החינוך נמשיך לסייע לכם מול משרד החינוך, גם בתיאטרון, בבתי הספר וגם בשליחת אותם תלמידים לתיאטראות.

שרן השכל: לפני שאני מעלה את מר אריק קפלן, יו"ר התאחדות אילת, אני רוצה לתת את זכות הדיבור לחבר הכנסת סימון דוידסון, שהצטרף אלינו.

שרן השכל: שלום.

סימון דוידסון: תודה רבה.

סימון דוידסון: שלום, כבוד השר.

סימון דוידסון: קודם כול, אני מצטער שאיחרתי, אני פשוט מלווה את יושבת-ראש הפרלמנט הליטאי כבר יומיים ואני רץ.

סימון דוידסון: קודם כול, אני אתחיל בזה שיותר מ-30 שנה אני חי את הספורט הישראלי בתפקידים כאלה ואחרים, ועברתי הרבה מאוד שרים והרבה מאוד בעלי תפקידים במשרד הספורט.

סימון דוידסון: אני רוצה להגיד לכל מי שנמצא פה ולכל מי ששומע, שיש רוח חדשה במשרד הספורט – אני מדבר עכשיו על הספורט, זה העולם שלי – רוח של הקשבה, של הבנה, של הכלה, גם של השר וגם של הצוות שלו.

סימון דוידסון: הספורט הישראלי הוא מערכת מאוד מאוד מורכבת, עם אג'נדות ללא סוף.

סימון דוידסון: כל אחד חושב בסוף רק על העולם שלו הקטן, המצומצם, על הענף שלו, על הרצון לקדם את הענף שלו, אבל כשאנחנו מגיעים לדיונים בוועדת המשנה לספורט, אנחנו רוצים בסוף להגיע לשקיפות, רוצים להגיע למצב שכל מנהל אגודה, כל בעל אגודה, כל מנהל בספורט הישראלי, ידע כמה כסף הוא אמור לקבל, מתי הוא אמור לקבל אותו.

סימון דוידסון: הוא צריך בסוף לנהל את הענף שהוא נמצא בו, כי בסוף זה כמו עסק.

סימון דוידסון: זה עסק לכל דבר.

סימון דוידסון: הדבר הזה הוא קושי גדול במשרד הספורט.

סימון דוידסון: אני יודע שנעשים מאמצים גדולים כדי שזה כן יקרה.

סימון דוידסון: ישב פה למשל דודו מלכה לפני פחות מחודשיים והבטיח לכל הספורט הישראלי שעד סוף ינואר, עד 50% מההקצבה השנתית תועבר לאגודות ולאיגודים.

סימון דוידסון: אני מכיר את ההתנהלות הזאת אבל היא לא קורית לצערי.

סימון דוידסון: אנחנו דנים פה בכאב הכי גדול של הספורט הישראלי בסוף, וזה הנושא של המתקנים.

סימון דוידסון: צריך להבין שאנחנו כל כך באיחור וכל כך אחרי מה שקורה בעולם, שכדי ליישר קו עם החסך הגדול הזה של מתקנים במדינת ישראל צריך הרבה מאוד כסף.

סימון דוידסון: היושבת-ראש הייתה בדיון הזה על המצוקה האדירה של האולמות בבתי הספר.

חילי טרופר: דיברנו על זה.

סימון דוידסון: ליותר מ-50% מבתי הספר אין אולמות.

סימון דוידסון: וכך בכל דבר, זה בבריכות שחייה, וזה במגרשים וכן הלאה וכן הלאה.

סימון דוידסון: עברתי שרי ספורט, עברתי הבטחות של שרי ספורט, לצערי הרב הרבה לא נעשה בעבר, וזה הדבר החשוב ביותר לעתיד של הספורט הישראלי, לגרום לזה שלילדים שלנו יהיה איפה להתאמן.

סימון דוידסון: בסוף, כשאנחנו מגיעים למשחקים האולימפיים, מבחינתי זה נס גדול, ענק, שמדינת ישראל זוכה בארבע מדליות, שלוש מתוכן מדליות אישיות.

סימון דוידסון: וזה כבוד גדול למדינת ישראל.

סימון דוידסון: מהמעט שיש במדינת ישראל אנחנו מצליחים להפיק כל כך הרבה.

סימון דוידסון: בסוף בסוף, אחרי כל מה שאני אומר, אני חוזר לבן אדם שצריך להבין את הנושא הזה, וזה שר האוצר.

סימון דוידסון: אם אנחנו לא נדע במדינת ישראל להגדיל את תקציב הספורט מ-0.2% שהוא היום מתקציב המדינה ללפחות 0.6% מתקציב המדינה שילך לספורט הישראלי, מה שקורה במדינות לא הכי מתקדמות בעולם – למשל ביוון זה 0.8%, במדינות מתקדמות כמו צרפת, גרמניה וכדומה, אנחנו מגיעים כמעט ל-2% מתקציב המדינה שהולך לספורט, שזה גם מתקנים, גם מאמנים, גם אגודות וכל מה שאנחנו מדברים עליו – אם אנחנו לא נדע להגדיל את התקציב בצורה משמעותית, אנחנו לא נוכל לסגור את הפערים הכול כך גדולים שיש במדינת ישראל, והם פערים של הרבה מאוד שנים.

סימון דוידסון: אני אסיים את מה שאמרתי קודם כול בתשבחות למשרד הספורט על שינוי גדול שנעשה.

סימון דוידסון: אנחנו פה בכנסת מבינים את הנושא של הספורט.

סימון דוידסון: אתמול העברנו חוק חשוב מאוד לספורטאים במדינת ישראל על הפטור ממס לזוכים במדליות.

סימון דוידסון: אנחנו רוצים שהילדים יעשו יותר ויותר ספורט, ויותר במסגרות של ספורט, ואנחנו פה כדי להילחם למען הספורט במדינת ישראל ולהגדיל את התקציבים למתקנים, לאגודות ולאיגודים.

סימון דוידסון: תודה רבה שהגעת לפה, ואני מקווה שנצליח לעשות את זה בעתיד.

חילי טרופר: תודה, סימון.

חילי טרופר: תודה על הכול.

שרן השכל: תודה רבה, חבר הכנסת סימון דוידסון.

שרן השכל: אני רוצה להעלות את מנכ"ל אילת בבקשה, מר אריק קפלן.

אריק קפלן: צוהריים טובים.

אריק קפלן: אני אהיה קצר וענייני.

אריק קפלן: קודם כול, אני אתחבר לסיפא של חבר הכנסת דוידסון, תקציב הספורט הוא תעודת עניות למדינת ישראל.

אריק קפלן: אני חושב שזו הזדמנות שיש לנו חבר כנסת שהוא חלק מאיתנו, יחד עם המשרד, שיש לו קשרים טובים בממשלה, השר הוא לא שר שיש נגדו דברים, אלא שר שכולם מחבבים, אוהבים – לנצל את כל זה ולהגדיל את תקציב הספורט ולתת לספורט את מה שבאמת מגיע לו, כי התקציב כרגע לא מספיק.

אריק קפלן: בכל התוכניות הגדולות לא נצליח בלי תקציב מתאים.

אריק קפלן: אני רוצה לומר תודה על תקופת הקורונה.

אריק קפלן: מדינת ישראל – אני יודע מהחברים שלי מה היה, שסבלו באירופה ובמקומות אחרים, שכמעט הכול היה סגור – במדינת ישראל כמעט הכול עבד בספורט הישראלי, ומגיע שאפו.

אריק קפלן: אני חושב שהמשרד צריך לעבוד על השקיפות שלו.

אריק קפלן: יש קריטריונים חדשים.

אריק קפלן: הדברים נעשים בחדרי חדרים, אין לנו מושג מה נעשה.

אריק קפלן: משנים מספרים איך שבא לאנשים בתוך המשרד, אין לנו מושג מה קורה.

אריק קפלן: כשמבקשים לקבל נתונים, לא מקבלים שום דבר, אין עם מי לדבר.

אריק קפלן: אם רוצים להראות דוגמה, כמו שמצפים מאיתנו, שאנחנו עוברים ביקורות בכל יומיים, ובצדק, וחוטפים קנסות, אבל המשרד שעושה את זה, כשאנחנו מבקשים ממנו לקבל מידע, כשאנחנו מבקשים ממנו לקבל נתונים, כשאנחנו מבקשים לקבל ממנו פרוטוקולים של ישיבות שבהן לוקחים כסף לאיגודים, שבהן פוסלים איגודים מלקבל תמיכות – אפילו פרוטוקול של ישיבות לא מקבלים.

אריק קפלן: אני חושב שזאת התנהלות לא ראויה ולא מתאימה למשרד ספורט ובטח לגישה שהשר מנסה להוביל.

אריק קפלן: אני מאוד מצפה שהדבר הזה ישתנה, כי זה הבסיס לשיתוף פעולה עם הספורט הישראלי.

אריק קפלן: כמו שאנחנו שקופים וגלויים, ואני מאמין שאין למשרד מה להסתיר, שפשוט נדע איך הדברים נעשים שם, איך התקציבים מחולקים ואיך ההחלטות מתקבלות, ועדת תמיכות וכדומה.

אריק קפלן: אני יכול להביא דוגמה.

אריק קפלן: התקבלה החלטה באיגוד מסוים שהוא לא מקבל תמיכה, ואנחנו כבר שלושה שבועות מנסים לקבל פרוטוקול למה הוא לא מקבל תמיכה, אף אחד לא עונה לנו, אף אחד לא נותן לנו תשובות, וככה זה לא אמור להתנהל.

אריק קפלן: דבר אחרון, מכיוון שאני מייצג את הספורט האולימפי, אני חושב שבמצגת הגדולה לפחות פעם אחת היה אפשר להזכיר את זה, כמו שמזכירים את הספורט האולימפי והפראלימפי.

אריק קפלן: חוץ מזה, אני מאחל לכולנו הרבה הרבה בהצלחה.

אריק קפלן: אני תמיד אומר: ההצלחה של המשרד זה הצלחה של כל הספורט הישראלי.

אריק קפלן: אני מבטיח שאנחנו מצדנו נעשה את כל מה שאנחנו יכולים להביא כבוד למדינת ישראל, להגדיל את מספר הספורטאים ולהביא הישגים גדולים לספורט הישראלי.

אריק קפלן: משחקי העולם, שזה האולימפיאדה של הספורט האולימפי, יתקיימו ביולי 2022 בארצות-הברית, בעוד חצי שנה, ונעשה את כל המאמץ לייצג את מדינת ישראל בהרבה הרבה כבוד וגאווה.

אריק קפלן: ושוב תודה רבה.

שרן השכל: תודה רבה לך, מר אריק קפלן, נשיא ומנכ"ל התאחדות אילת.

חילי טרופר: קודם כול, אני לגמרי מסכים שתקציב הספורט צריך לעלות.

חילי טרופר: הוא עלה ב-25% בתקציב האחרון, אבל לגמרי יש עוד דרך.

חילי טרופר: אין עם מי לדבר – אני לא יודע אם אין עם מי לדבר, אתה מרגיש די חופשי לדבר איתי מתי שאתה רוצה.

חילי טרופר: אני מזכיר לך שאתה יכול להמשיך לסמס לי ולהתקשר מתי שאתה רוצה.

חילי טרופר: זה לא מצדיק אם לא קיבלת פרוטוקול של ישיבה בתוך המשרד, או בעיית שקיפות.

חילי טרופר: אין בעיה, תגיד לי מה ובמי מדובר, ואם צריך לתקן משהו אצלנו, נתקן.

חילי טרופר: אני מקבל את ההערה שלך שלא הזכרתי את אילת.

חילי טרופר: בהצלחה במשחקי העולם ביוני.

אלון טל: אני שם לב עוד פעם לחוסר איזון מגדרי במומחים בספורט.

אלון טל: אולי בעוד עשר שנים יתחולל שינוי וזה יהיה מאוזן יותר.

שרן השכל: אתה מדבר על הדוברים?

חילי טרופר: כולם גברים.

אלון טל: זה משקף את הענפים, את ה-45,000 מול 2,000.

אלון טל: זה לא ביקורת, אני מברך על הפעילות הציבורית, אבל יש פה איזה אמירה.

שרן השכל: אני רוצה להעלות את עמרי שלמון, מנכ"ל המועצה לשימור אתרים.

עמרי שלמון: שלום.

עמרי שלמון: צוהריים טובים.

עמרי שלמון: אני אעצור, אני פה בבקעת הירדן.

עמרי שלמון: הנוף מקסים כאן וגם ההשראה.

עמרי שלמון: קודם כול, אני רוצה להודות שהעליתם אותנו.

עמרי שלמון: אני אדבר על עולם קטן שהוא ענק, וזה אתרי המורשת.

עמרי שלמון: בשנתיים האחרונות אנחנו עומדים במבחן שאני קורא לו "והאלוהים נסה את אברהם".

עמרי שלמון: למעשה ממרץ 2020 אנחנו הבנו שאנחנו לא מבינים כלום, אבל שיהיה משבר, לא ידענו את אורכו, ולמעשה המועצה, בגיבוי מלא של המשרד, נכנסה לתוכנית חירום שעיקרה היה העלאה של פעילויות לאוויר בסדרי גודל של מאות אלפים.

עמרי שלמון: אני יכול לספר לכם על "חפשו את המטמון" שעשינו עם המשרד.

עמרי שלמון: בפסח בשנה שעברה היו 850,000 כניסות.

עמרי שלמון: זה מראה כמה דברים, את עוצמת העניין, זה שמשפחות ישבו ביחד והתעניינו, וגם הנגישות שהולכת וגדלה לחשיבות של המורשת ולאתרי המורשת.

עמרי שלמון: כפי שציין השר, אנחנו מדברים על ארגון גג שהקמנו כמעט בהתנדבות במועצה.

עמרי שלמון: אנחנו צוות קטן, בסך הכול 100 איש, אבל למעשה חולשים על כל הארץ, גג של 200 אתרי מורשת בישראל, ועושים הרבה מאוד פעילויות.

עמרי שלמון: כאמור רובן עלו לאוויר, תוך זה שניצלנו למעשה תקציבים מהמשרד.

עמרי שלמון: דיברו על אמנים, העלינו אמנים למופעים, חלקם וירטואליים, באתרי המורשת, עשינו סיורים וירטואליים, חידונים, "חפשו את המטמון" שהזכרתי, "מפה ומצה" – פעילות ענפה מאוד שלמעשה עברה טוויסט בעלילה, מלהגיע לאתרים ולבקר בהם, למעשה להביא אותם לכל בית ובית בישראל.

עמרי שלמון: בתוך זה הזכיר השר את "השבת הישראלית".

עמרי שלמון: אצלנו במועצה זה סוג של סטרטאפ, זה רעיון כל כך נועז ש-100 גורמים אומרים למה זה לא יעבוד וגורם אחד אמר: בואו תנסו, ובאמת הייתה פניה של השר למועצה לשימור אתרים, והדבר הזה עובד וצובר תאוצה לא נורמלית.

עמרי שלמון: למעשה בהבנה שלנו זה הדבר הבא.

עמרי שלמון: זאת אומרת, איך אנחנו מנגישים את המורשת ואת אתרי המורשת בחשיבה יצירתית, בין אם יש קורונה או איזה משבר ובין אם לאו.

עמרי שלמון: למעשה זה נותן לנו קרש קפיצה וכן שיגור לפעילויות הבאות שיהיו באתרי המורשת.

עמרי שלמון: "השבת הישראלית" מביאה, כפי שציין השר, מאות אלפי מבקרים.

עמרי שלמון: הציניות הישראלית, הצברית, תמיד תדבר על החינם.

עמרי שלמון: אני אומר לכם שזה לא זה.

עמרי שלמון: אנחנו נפגשים עם האנשים, הם באים מתוך עניין, הם באים מתוך תשוקה, הם באים מתוך סקרנות, וזה 100 אתרים שפתוחים, ויהיו טיפה יותר בחודשים הקרובים.

עמרי שלמון: זה באמת נתן לכולנו מין חשיבה של העזה.

עמרי שלמון: הרעיון בא מהשר, ואנחנו פועלים נאמנים של אתרי המורשת.

עמרי שלמון: ביצענו את זה ואנחנו מעמיקים שורש גם בעניין הזה.

עמרי שלמון: לצד זה אנחנו בפעילות ענפה מאוד שלא נודעה עד היום, וזה בחברה הערבית, אפשר להוסיף כמובן הדרוזים, צ'רקסים, בפעילויות תרבות, וכמובן השנה נתחיל גם בפיתוח מואץ של אתרי מורשת, אתרי שימור לטובת תרבות וקהילה.

עמרי שלמון: בתוך המערכת הזאת פועלים למעלה מ-700 מתנדבים, שבזמן הקורונה ישבו בבית והתנדבו.

עמרי שלמון: יש לנו ארגון של מתנדבים על שם אורי אורבך, זכרו לברכה, פעילות של 42 בנות שירות ושני בנים, שעשו בזמן הקורונה מהבית פעילות מאוד מאוד ענפה.

עמרי שלמון: אני רוצה לסיים שבתחושה שלנו זו הייתה שעתם היפה של האתרים.

עמרי שלמון: אפרופו הנגישות של השר, כמות הווטסאפים והשיחות שיש לנו גם בשעות שהן לא לפרסום, בשעות הקטנות של הלילה ושל הבוקר, למעשה נתנו לנו גם רוח גבית, ואנחנו אמיתיים, אני מדבר ממש בגובה העיניים, כמעט לא היה רעיון משוגע שהשר וצוות המשרד לא נענה לו ולא הרים אותו לערכים של ביצוע.

עמרי שלמון: בתוך זה עזרה מאוד גדולה של אגף מורשת בירושלים.

עמרי שלמון: עשינו מין תנועת מלקחיים גדולה ומשותפת עם הרגולציה, עם הממשלה ועם המועצה לשימור אתרים, על כל פעיליה ומתנדביה ברחבי הארץ.

עמרי שלמון: אנחנו עדיין רעבים, מלאי אנרגיות ומקווים לעמוד בייעוד שלנו, ויש היום תשתית טובה לדבר הזה, ובעיקר מחויבות.

שרן השכל: תודה רבה.

שרן השכל: תודה רבה לך, עמרי שלמון, מנכ"ל אתרי המורשת, באמת פעילות מבורכת.

חילי טרופר: גם הוא איש מיוחד מאוד.

חילי טרופר: הזדמנות להגיד להם "תודה".

שרן השכל: אני רוצה להעלות את ענבל ג'וריני פרץ מההסתדרות החדשה, סגנית יו"ר פורום לעצמאים.

שרן השכל: היא ביקשה שתי דקות.

ענבל ג'וריני: שלום.

ענבל ג'וריני: נעים מאוד.

ענבל ג'וריני: תודה רבה.

ענבל ג'וריני: אני יכולה לבזבז את השתי דקות להגיד תודה לשר חילי טרופר ולגיא גוטמן, אבל אני רוצה לדייק את התודה ואת הבקשה שלי לוועדה.

ענבל ג'וריני: אני מייצגת את התרבות הבלתי נתמכת, מסחרית, עצמאית, יש לה כל מיני שמות, ובאמת בכל התקופה הזאת של הקורונה משרד התרבות חיבק אותנו חיבוק אמיתי ודאג כמעט לכל מה שהוא יכול.

ענבל ג'וריני: ופה הבקשה שלי היא גם לוועדה.

ענבל ג'וריני: אנחנו כבר שנתיים, בואך שלוש, לקורונה, ועדיין אין לנו בית, אין בית בממשלת ישראל של מה שנקרא "התרבות הבלתי נתמכת".

ענבל ג'וריני: לראיה אנחנו כן מבינים ששר האוצר והממשלה הנוכחית מבינים את הפגיעה בעולם התרבות, כי אחרת לא היו מגדילים כבר בפעם השנייה את התקציב לתרבות הנתמכת ומשאירים את העצמאים בתחום בודדים ללא מענה.

ענבל ג'וריני: אני רוצה להתייחס לכמה דברים שנאמרו כאן.

ענבל ג'וריני: קודם כול, בנושא התמיכה לתרבות הנתמכת.

ענבל ג'וריני: אני לא מכירה את כל הקטגוריות.

ענבל ג'וריני: אמרתם שיש פה שלוש קטגוריות, שאחת מהן זה בתנאי שהוא מקבל שיגיע הכסף לעצמאי ולאותו שחקן, ואני חושבת שחשוב לתקשר את זה, כי יש הרבה מאוד שחקנים, וחבל שאבי, מנכ"ל שח"ם, לא עלה לזום, כי זה משהו שחשוב לדעת.

ענבל ג'וריני: האם בתוך הדבר הזה מעטפת האמן נכנסת?

ענבל ג'וריני: זאת שאלה שאני אשמח להתייחסות אליה.

ענבל ג'וריני: כמובן, השר טרופר, אתה יודע שאני עדיין ממשיכה בשלי במשך כבר שנתיים וחצי, לבקש ממך, ואני יודעת שזה לא רק בידיים שלך, את הקרן לסיוע מעטפת האמן.

ענבל ג'וריני: האמנים לא עומדים בזכות עצמם, יש להם מעטפת, זה המפיקים, זה מנהלי הצגה, זה הסאונדמנים, זה מאפרות, זה מלבישות – זה מעטפת רחבה.

ענבל ג'וריני: לצורך העניין אם לאמן או לאותה שחקנית, שכבר דיברה פה כמה פעמים, שהתבטלו לה 19 מופעים, חמישה מופעים, זה לא ממש משנה, בסופו של דבר היא לא באה לבד, בסופו של דבר יש צוות, גם לצוות התבטלו המופעים באותו חודש.

ענבל ג'וריני: אני אשמח להבין אם זה גם לצוות, ומה קורה עם הקרן לסיוע שאני חושבת שהגיע הזמן שאנחנו נקים אותה.

ענבל ג'וריני: וכאן אני גם מבקשת את העזרה של הוועדה, גם להקים בית.

ענבל ג'וריני: בסופו של דבר, איפה אנחנו יושבים?

ענבל ג'וריני: אנחנו לא בכלכלה, אנחנו לא בתרבות, אנחנו לא באוצר, אז איפה אנחנו כן?

ענבל ג'וריני: אנחנו אמורים להיות בקשר לא רק אם מישהו נורא נורא אוהב אותנו ומכבד את המקום שלנו, אבל בסוף לא יכול לעזור לנו בקצה.

ענבל ג'וריני: הייתי גם שמחה שתקום ועדה שתבקר את הכסף הזה שהולך בסופו של דבר למוסדות, האם זה הולך רק לקירות?

ענבל ג'וריני: האם יש להם איזה התניה בהפקת יצירה חדשה?

ענבל ג'וריני: האם העצמאים הם גם חלק מהדבר הזה?

ענבל ג'וריני: אלה שאלות שאני אשמח שתתייחסו אליהן.

ענבל ג'וריני: אני כן מעודדת כמובן את כל העולם של הילדים, גם העולם העצמאי וגם העולם המוסדי.

ענבל ג'וריני: זה עולם שנפגע מאוד חזק.

ענבל ג'וריני: סל תרבות זה דבר הכרחי, וכמובן גם לנסות לראות איך אפשר להביא את התרבות של הילדים לסיוע.

ענבל ג'וריני: אני חושבת שאמרתי הכול בשתי הדקות האלה, ואני רוצה להגיד תודה.

שרן השכל: תודה רבה לך.

חילי טרופר: תודה, ענבל.

חילי טרופר: קודם כול, לגבי מעטפת האמן, טוב שאת לא מוותרת, ואני מקווה שזה יישא פרי.

חילי טרופר: הקרן לאמנים במצוקה – אנחנו עכשיו באישור עם משרד המשפטים שהם יכירו בכל מעטפת האמן, גם התפאורן, הסאונדמן וכו', כמי שיכול להגיש בקשה לנפגעים.

חילי טרופר: אני מניח שזה יבשיל.

חילי טרופר: למדתי שעד הדברים הם לא ב-100%, עד שאין את החתימה של משרד המשפטים, זה לא קורה, אבל בגדול יש על זה הסכמות.

חילי טרופר: לגבי הסיוע למוסדות, נגיד סל תרבות, הוספנו עכשיו אנחנו – למרות שזה כאילו משרד החינוך, לא הקטנו ראש – אנחנו הבאנו את ה-10 מיליון שקלים הנוספים.

חילי טרופר: רק לשם פרופורציות, 25 מיליון שקלים זה תקציב סל תרבות של המדינה בכל שנה.

חילי טרופר: עוד 10 מיליון שקלים זה אחוז מאוד גבוה על הזמנת מאות מופעים קדימה שעצמאים ייהנו מזה.

חילי טרופר: ואחרי כל זה, אני מסכים איתך, ואנחנו עובדים לא מעט ביחד לתרבות המסחרית, או העצמאית, או איך שנקרא לזה, שנפגעה קשות, בטח בחודשיים האלה, בכלל כל השנתיים האלה היו מאוד מאוד קשות, והיא אף פעם לא הצליחה להרים את הראש עד הסוף.

חילי טרופר: החודשיים האלה היו מכה קשה.

חילי טרופר: אנחנו בדיונים מול האוצר.

חילי טרופר: אני מרגיש שבסך הכול באוצר היום מבינים.

חילי טרופר: שוב, זה הרבה יותר רוחבי, כי הם לא מוכנים לבדל את זה מפגיעה בעסקים בכלל.

ענבל ג'וריני: יש מקום שהם צריכים לבדל את זה, כי בסופו של דבר הם הגדילו את התקציבים לתרבות הנתמכת.

ענבל ג'וריני: אם הם הגדילו, הם מבינים שיש פה בעיה.

ענבל ג'וריני: הרי אנחנו אותה משפחה, זה שיש לנו אולי הורים אחרים, לא הופך את זה שאנחנו לא אותה משפחה.

חילי טרופר: נכון, אבל מבחינתם זה השלכות רוחב.

חילי טרופר: ברגע שהם עזרו לעסק פרטי, גם אם הוא מעולם התרבות, הם צריכים לעזור לכולם באותם סטנדרטים.

חילי טרופר: אני חושב שנכון לעזור.

חילי טרופר: אני גם אמרתי, יכול להיות אפילו מחמיר, רק מי שמוכיח פגיעה מעל 50%, מעל 40%, יש כאלה שאומרים מעל 20%, לאורך זמן, אל מול חודשים שיוחלט להשוות, רק על הוצאות קבועות.

חילי טרופר: אני מוכן לכל דבר.

חילי טרופר: אני חושב שנכון בסוף למצוא את הדרך לסייע.

חילי טרופר: יש על זה דיונים עם האוצר, אני מאוד מקווה שזה יבשיל.

שרן השכל: תודה רבה.

שרן השכל: חבר הכנסת סימון דוידסון.

סימון דוידסון: אני רוצה להעלות נקודה שאני מדבר עליה כבר הרבה מאוד זמן, וגם דיברתי עם השר בנושא, גם דיברתי עם שר המשפטים והשר לביטחון פנים, הנושא של אלימות במגרשים.

סימון דוידסון: צריך להבין שהנושא הזה הוא מחלה קשה מאוד בספורט הישראלי, אבל לא רק בספורט הישראלי.

סימון דוידסון: ובעולם עשו תוכניות אדירות ומיגרו את האלימות מהמגרשים.

סימון דוידסון: תסתכלו מה קרה בהונגריה, מה קרה באנגליה, מה קרה בגרמניה.

סימון דוידסון: לצערי הרב הנושא הזה תקוע עדיין בפרקליטות, עדיין במשרד המשפטים, כל הנושא של המצלמות, הנושא של קנסות מינהליים, הנושא של אכיפה.

סימון דוידסון: הרי זה נמצא בחוק הספורט, בחוק הספורט יש ענישה, פשוט צריך למקסם אותה ולהפעיל אותה.

סימון דוידסון: לדעתי הדבר הזה חייב להיות עכשיו על השולחן.

סימון דוידסון: אני יודע שכבר הייתה פגישת שולחן עגול בנושא הזה - - -

חילי טרופר: הרבה הרבה פגישות, כל יום אנחנו מתעסקים בזה.

סימון דוידסון: לפני שאתה עונה על זה, יש לי רעיון, חלמתי על זה בלילה.

סימון דוידסון: אנחנו הולכים למשחקים, אחד הדברים הקשים באלימות זה השירים הנוראיים ששרים.

סימון דוידסון: אנחנו יושבים פה עכשיו בוועדה של משרד התרבות והספורט, קחו את זה לידיים, קחו מלחינים מהתרבות, תלחינו שני שירים לכל קבוצה בליגת העל – תתקצבו את זה – שיר אחד לקבוצה בליגת המשנה, בליגה השנייה, תנו אותו מתנה לקהל, שהקהל ישיר את השירים האלה עם הלחנה ועם מילים, שיהיו שירים מדליקים כאלה לקהל, בלי קללות, בלי נאצה, בלי אנטישמיות, בלי כל הדברים הנוראיים שאנחנו שומעים במגרשים.

סימון דוידסון: התרבות תזכה מזה, הספורט יזכה מזה, וזה יגרום קצת יותר לתרבות של שירה של הקהל במגרשים.

סימון דוידסון: אתם מחייכים, אבל אני חושב שזה יכול להיות סטרטאפ ישראלי.

סימון דוידסון: נעשה את זה בישראל, תאמינו לי, זה יהיה בכל העולם.

קריאה: עם התזמורות של אלון טל.

סימון דוידסון: אלון טל גם יצטרף לזה.

סימון דוידסון: נכון, אלון?

סימון דוידסון: זה לא רעיון טוב?

אלון טל: אני מוכן לנגן בכינור.

אלון טל: ..

סימון דוידסון: בנושא של האלימות עם הרעיון שהבאתי, אפשר לעשות איתו משהו.

סימון דוידסון: זה יחבר את הקהל - - -

חילי טרופר: אין ספק שזה רעיון יצירתי.

חילי טרופר: אמרתי על האלימות עדכנתי לפני זה, גם יהיו קנסות מינהליים, ואני מסכים איתך.

שרן השכל: לפני סיכום אני רק רוצה לשאול שאלה אחרונה בנושא אחד שלא עלה, וזה עניין ההטרדות המיניות בעולם הספורט, למרות שדיברנו וקיימנו מספר דיונים בוועדת התרבות לעניין ההטרדות המיניות.

שרן השכל: לאחרונה עלתה פרשה והיו מספר פרשות, גם שחקנים, גם מאמנים שנחשדים בכל מיני מעשים.

שרן השכל: והשאלה היא מה נעשה בעניין מניעת הטרדות מיניות, תקיפות מיניות בעולם הספורט?

שרן השכל: אנחנו יודעים בעולם התרבות שיש אמנה.

שרן השכל: יש שם עוד כמה דברים שצריך לתקן, דיברנו על זה וגם הגשנו את המסקנות, אבל בעולם הספורט עדיין לא - - -

חילי טרופר: קודם כול, אני לגמרי מסכים.

חילי טרופר: זו בעיה קשה בכלל בחברה, ובספורט בגלל הסיטואציות היותר אינטימיות זה מייצר יותר סיטואציות בעייתיות.

חילי טרופר: זה מאוד חשוב לי.

חילי טרופר: תמיד ציבורית אני מתבטא בעניינים האלה, בכל פעם שיש אירוע, אבל אני צריך לא רק לדבר, אני צריך גם לעשות, ולכן זה נכנס בתקנות, כל אגודת ספורט, דבר אחד, היא מחויבת שיהיה אצלה מישהו שאחראי על הטיפול בנושא הזה, ודבר שני, כל המאמנים חייבים לעבור הכשרה.

חילי טרופר: גם בתוכנית המאמנים שתגיע אליכם, תראו שכל מאמן יצטרך לעבור סיליבוס, כבר סוכם עם המרכז לנפגעות תקיפה מינית, הן יעבירו את התוכן הזה.

חילי טרופר: אתה לא יכול לקבל תעודת מאמן עד שלא עברת את זה, זה חלק מהסיליבוס שלך.

חילי טרופר: נחייב את זה בתוכנית ובחוק שלנו.

חילי טרופר: ושוב אמרנו, כל אגודה מחויבת היום, מעל מספר מסוים – גלעד, אתה זוכר מעל איזה מספר היא מחויבת להעמיד מישהו שאחראי על מניעת פגיעה מינית?

קריאה: אני לא זוכר.

חילי טרופר: מעל מספר מסוים היא מחויבת וגם כולם יעברו הכשרות.

חילי טרופר: אני מסכים איתך - - -

שרן השכל: האם גם אותן הכשרות של מאמנים יגיעו לשחקנים?

שרן השכל: כלומר, הם יהיו מחויבים גם להעביר להם את הדברים האלה?

חילי טרופר: בהכשרות של השחקנים לא.

חילי טרופר: האחראי באגודה הוא כמובן נוגע גם לשחקנים.

שרן השכל: לפעמים זו האווירה, יותר אולי בקבוצות של גברים, אבל האווירה באותן קבוצות לעניין הטרדות מיניות, תקיפות מיניות.

שרן השכל: אני יודעת שבאוסטרליה ספציפית נעשתה גם עבודה בקרב האגודות - - -

חילי טרופר: הרבה דוגמאות מאוסטרליה.

שרן השכל: שם הייתה מכה מאוד מאוד קשה, ממש מקרי אונס.

חילי טרופר: האמת, לא חשבתי איך להגיע לשחקנים, חוץ מזה שיש שם אחראי אחד.

חילי טרופר: רעיון מעניין, אני לא רוצה בשליפה להגיד, אבל זה לגמרי שווה בחינה.

שרן השכל: מצוין.

שרן השכל: תודה רבה.

שרן השכל: אני אסכם את הדיון.

שרן השכל: קודם כול, אני רוצה להודות לך, שר התרבות והספורט חילי טרופר, שהגעת אלינו.

שרן השכל: ברצינות, מרגש לראות את העבודה שאתה עושה במשרד.

שרן השכל: אתה נוגע בנקודות, בנושאים, במקומות שלא נגעו בהם שנים, ואתה לא פוחד לבוא ולהתעמת כשצריך, על מנת לשנות דברים, כי יש המון עבודה לעשות במשרד הזה, זה ברור ומובן.

שרן השכל: כולנו פה קיבלנו סקירה נהדרת על העבודה החשובה שאתם עושים שם.

שרן השכל: אנחנו כאן בוועדה מחויבים לסייע לך לקראת התקציב הבא בעניין הספורט.

שרן השכל: זה משהו שגם אנחנו הגשנו כחלק מהמסקנות פה בתוך הוועדה.

שרן השכל: תקציב הספורט חייב לצמוח, גם תקציב התרבות, אין פה ספק.

שרן השכל: יש פה עולם שלם שזקוק לסיוע הזה, ופה הוועדה, אני אומרת לך, לקראת התקציב הבא, תעמוד ביחד איתך כמובן על מנת להגדיל את תקציב הספורט, גם לאולימפי וגם ללא אולימפי, משום שהנושא הזה בסופו של דבר קשור בבריאות ובנשמה של אזרחי ישראל.

שרן השכל: ממש ככה.

שרן השכל: אנחנו כתפיסת עולם מעוניינים לקדם את העולם הזה, לקדם יותר ישראלים, לקחת חלק בפעילות ספורטיבית, בפעילות תרבותית, ולשם כך אנחנו נעמוד לרשותך בעניין התקציב הבא.

שרן השכל: אנחנו נמשיך לעקוב אחרי העבודה החשובה במשרד ולשתף פעולה.

שרן השכל: אני רוצה להודות לך.

חילי טרופר: אני אגיד לך ולכם תודה גדולה.

חילי טרופר: אני לא יודע להשוות לעבר, אני יודע שהיום יש פה חברי כנסת שהספורט והתרבות בנשמתם.

שרן השכל: בנשמתם, והם מגיעים מהעולם הזה ומכירים אותו.

חילי טרופר: זה לא לסמן וי.

חילי טרופר: לפעמים זה מאתגר אותי.

חילי טרופר: זה טוב, בסוף זה מוציא דברים טובים.

חילי טרופר: בעיקר תודה גדולה לך ולכולם על השותפות.

שרן השכל: תודה רבה.

שרן השכל: תודה רבה לכל המוזמנים ולכל מי שהגיע.

שרן השכל: הישיבה נעולה.